AS undur tentera dari Syria

KAHERAH, 11 Januari – Setiausaha Amerika Syarikat, Mike Pompeo menyatakan bahawa Amerika akan mengundurkan tenteranya daripada Syria tetapi dalam masa yang sama akan terus memerangi militant ISIS.

Al-Jazeera melaporkan kenyataan beliau ketika bercakap di Kaherah dalam sidang media bersama rakan sejawat beliau daripada Mesir, Sameh Shoukry Khamis lepas, beliau menegaskan bahawa Amerika akan sentiasa menjaga keutuhan hubungan bersama negara rakan mereka di Timur Tengah.

“Presiden Trump telah memutuskan
untuk mengundurkan tentera Amerika daripada Syria dan kami akan melaksanakannya,”
tegas beliau.


JAKIM TUBUH PUSAT PENYELIDIKAN HADIS, PUSAT MAKLUMAT PENYELIDIKAN ISLAM

KUALA LUMPUR: Menteri di Jabatan Perdana Menteri (Hal Ehwal Agama) Datuk Idris Ahmad melancarkan Pusat Maklumat Penyelidikan Islam di bawah seliaan Jabatan Kemajuan Islam Malaysia (JAKIM), hari ini.

“Selain itu, untuk memperkasa kajian dan penyelidikan hadis, JAKIM melalui Bahagian Penyelidikan telah mengambil langkah awal menubuhkan Pusat Penyelidikan Hadis.

“Ia bagi menyelaras kajian dan rujukan hadis kepada masyarakat. Pemerkasaan pusat ini akan dilakukan secara berterusan,” katanya menerusi hantaran di Facebook, hari ini.

Idris berkata demikian selepas menghadiri Konvesyen Penyelidikan Islam Peringkat Kebangsaan 2022 anjuran Bahagian Penyelidikan JAKIM.

Ujarnya, konvesyen tersebut merupakan salah satu platform perkongsian kepakaran kepada jabatan serta agensi kerajaan dalam memperkasakan dasar serta hala tuju pentadbiran negara.

“Didoakan semoga konvensyen yang buat pertama kali diadakan ini dapat memberikan manfaat kepada agensi Islam dan pentadbitan negara terutama dalam bidang penyelidikan Islam. Kita mesti meneruskan usaha ini,” katanya.–AlHijrah Online


AGONG, PERMAISURI SELAMAT TIBA DARI TANAH SUCI

SEPANG: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah selamat kembali ke tanah air selepas menunaikan ibadah haji.

Pesawat khas membawa Seri Paduka berdua dan delegasi tiba di Kompleks Bunga Raya, Lapangan Terbang Antarabangsa Kuala Lumpur (KLIA) di sini pada 1.10 tengah hari tadi.

Al-Sultan Abdullah dan Tunku Azizah yang diiringi Pemangku Raja Pahang Tengku Hassanal Ibrahim Alam Shah berangkat ke Tanah Suci pada 21 Jun lepas.

Keberangkatan tiba Seri Paduka berdua turut disambut Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail serta Ketua Setiausaha Negara Tan Sri Mohd Zuki Ali.

Istiadat menyambut keberangkatan tiba itu disusuli dengan bacaan doa oleh Mufti Wilayah Persekutuan Datuk Prof Madya Dr Luqman Abdullah.

Menerusi catatan dalam Facebook Istana Negara, Yang di-Pertuan Agong menzahirkan rasa syukur ke hadrat Allah S.W.T kerana dengan keizinan-Nya, baginda dan Raja Permaisuri Agong dikurniakan keafiatan untuk menyempurnakan rukun Islam kelima itu dengan lancar.

Al-Sultan Abdullah turut menzahirkan penghargaan kepada kerajaan Arab Saudi atas persiapan rapi dan kejayaan menguruskan kira-kira dua juta jemaah bagi musim haji tahun ini.

Titah penghargaan dan terima kasih itu dizahirkan baginda semasa pertemuan dengan Putera Mahkota dan Perdana Menteri Arab Saudi Putera Mohammed bin Salman, di Majlis Jamuan Teh Petang yang dianjurkan Putera Mohammed di Mina pada 29 Jun lepas.

Catatan itu juga memaklumkan Al-Sultan Abdullah menzahirkan setinggi-tinggi penghargaan kepada kerajaan Arab Saudi atas kesudian menerima 31,000 jemaah Malaysia dan tambahan seramai 1,000 lagi untuk mengerjakan haji tahun ini.

“Seri Paduka turut menzahirkan ucapan terima kasih kepada kerajaan Arab Saudi kerana menaja 300 pelajar Malaysia melanjutkan pengajian di pelbagai tahap dan bidang pengajian di Arab Saudi,” menurut catatan itu.

Al-Sultan Abdullah juga berkenan mempersilakan Putera Mohammed mengadakan kunjungan ke Malaysia.

Seri Paduka turut mendoakan agar seluruh jemaah Malaysia dikurniakan keafiatan sepanjang berada di Tanah Suci dan selamat pulang ke pangkuan keluarga tercinta di tanah air.–AlHijrah Online


60,000 UNIT RUMAH SELANGORKU DITAWAR MENJELANG 2025

KLANG: Insentif Rumah Selangorku 3.0 yang diperkenalkan kerajaan negeri ini dijangka mampu menambah stok Rumah Selangorku dengan sasaran 60,000 unit bakal ditawarkan menjelang 2025, kata Menteri Besar Datuk Seri Amirudin Shari.

Beliau berkata dasar baharu yang berkuat kuasa pada 3 Jan lepas merupakan inspirasi kerajaan negeri dalam menawarkan pilihan baharu bagi projek Rumah Selangorku.

Menurut Amirudin Rumah Selangorku 3.0 adalah penambahbaikan dasar baharu yang dibuat kerajaan negeri dengan mengambil kira pelbagai aspek seperti zon pembangunan, komponen pembangunan, speksifikasi, kawalan pembangunan dan penguatkuasaan.

“Apa yang menarik berkenaan dasar Rumah Selangorku 3.0 adalah ia menawarkan pilihan unit berdasarkan kepada keperluan iaitu golongan bujang untuk jenis solo (satu bilik) manakala golongan berkahwin untuk jenis duo (dua bilik), trio dan quad (tiga bilik),” katanya.

Beliau berkata demikian ketika berucap pada Majlis Penyerahan Kunci Kepada Pembeli Rumah Selangorku dan Penyerahan  30 unit Skim Smart Sewa bagi Projek Rumah Selangorku Kemuning Idaman di sini hari ini.

Amirudin berkata harga jualan yang ditawarkan untuk projek itu bermula daripada RM114,750 seunit hingga RM250,000 seunit termasuk kos guaman, memorandum pemindahan dan kos penyelenggaraan selama dua tahun oleh pemaju.

“Melalui dasar baharu ini, kita sudah melangkah satu era baharu dalam pembangunan perumahan yang lebih mampan dan kondusif dan diharapkan ia dapat memberikan momentum yang baik dalam merancakkan sektor pembinaan perumahan di Selangor,” katanya.

Dalam pada itu, Amirudin berkata setakat 1 Jan lepas sebanyak 386 projek telah diluluskan oleh kerajaan negeri melibatkan 221,671 unit Rumah Selangorku termasuk rumah MBI Idaman dan Rumah Harapan dengan 93 projek daripadanya yang melibatkan 33,071 unit siap dibina dan diserahkan kunci.

Selain itu, sebanyak 61 projek dalam pembinaan melibatkan 16,965 unit Rumah Selangorku manakala bakinya masih dalam peringkat perancangan untuk mendapatkan kelulusan pembangunan daripada pihak berkuasa tempatan dan agensi berkaitan.–AlHijrah Online


JAWI SARAN MASJID, SURAU SOLAT HAJAT DOA UNTUK PALESTIN

KUALA LUMPUR: Masjid dan surau di seluruh Wilayah Persekutuan disaran untuk melaksanakan solat Hajat selepas solat Isyak pada 9 Oktober 2023 (Isnin) serta bacaan Qunut Nazilah bagi mendoakan kesejahteraan dan keselamatan rakyat Palestin.

JAWI dalam kenyataan hari ini memaklumkan, jabatan itu mengutuk sekeras-kerasnya serangan tidak bertanggungjawab dan kezaliman berterusan yang hanya mengakibatkan kemusnahan harta benda dan kehilangan banyak nyawa.

“Susulan tragedi serangan tentera Israel di Semenanjung Gaza Palestin, Jabatan ini menggesa agar masjid, surau Jumaat dan surau di seluruh Wilayah- Wilayah Persekutuan Kuala Lumpur, Putrajaya dan Labuan melaksanakan solat Hajat serta bacaan Qunut Nazilah.

“Sesungguhnya doa dan munajat yang dipanjatkan ke hadrat Allah SWT adalah lambang solidariti berpanjangan umat Islam untuk keamanan rakyat Palestin,” katanya JAWI dalam kenyataan hari ini.

Semalam Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menyeru seluruh umat Islam untuk menunaikan Solat Sunat Hajat dan membaca doa Qunut Nazilah serta bermunajat untuk saudara-saudara Islam di bumi Gaza, Palestin.

Beliau menyeru Majlis dan Jabatan Agama Islam Negeri-negeri untuk sama-sama menyahut saranan itu untuk mengadakan Solat Hajat di masjid dan surau di negeri masing-masing. – AlHijrah Online


EMPAT REMAJA SELAMAT, DUA DIKHUATIRI LEMAS MANDI SUNGAI

PENAMPANG: Empat remaja terselamat manakala dua lagi dikhuatiri lemas ketika mandi-manda di sungai berhampiran Kampung Pogunon, dekat sini, semalam.

Dalam kejadian kira-kira 4 petang, empat remaja lelaki berusia 17 tahun terbabit dikenali sebagai Jeremiah Maxwell, Constant Felix, Jameson Johnwai dan Bryan Lee berjaya diselamatkan oleh pasukan penyelamat.

Sementara dua lagi rakan mereka Harold Walter dan Tomansi Olaf yang dilaporkan hanyut, masih belum ditemukan.

Jabatan Bomba dan Penyelamat Malaysia (JBPM) Sabah dalam kenyataan memaklumkan sepasukan anggota bomba digegaskan ke lokasi sejurus menerima panggilan kecemasan berhubung kejadian itu.

“Operasi mencari dan menyelamat (SAR) dijalankan di sekitar kawasan mangsa dilaporkan hanyut. Operasi SAR dijalankan dengan kaedah surface rescue. Empat mangsa terperangkap di sungai telah berjaya diselamatkan dan mereka tidak mengalami kecederaan.

“Operasi menyelamat dua lagi mangsa hanyut diteruskan pada 6.25 pagi tadi bersama penduduk kampung,” menurut kenyataan itu hari ini.

Operasi SAR turut dibantu anggota polis dan Jabatan Pertahanan Awam Malaysia.

Sementara itu, JBPM Sabah dalam kenyataan terkini memaklumkan, mayat Walter ditemukan orang awam di kawasan Kampung Pagansakan di sini pada pukul 2.45 petang tadi.

“Mangsa ditemukan di tepi sungai kira-kira 3 kilometer dari jarak lokasi asal mangsa dilaporkan lemas.

“Pencarian seorang lagi mangsa (Olaf) masih dijalankan hari ini di sepanjang kawasan sungai dengan kaedah pencarian permukaan air dan menggunakan bot,” kata kenyataan itu.–AlHijrah Online


MASJID TUANKU MIZAN ZAINAL ABIDIN ‘SUNYI’

KUALA LUMPUR: Jumlah kehadiran jemaah ke Masjid Tuanku Mizan Zainal Abidin, Putrajaya, kurang memberangsangkan meskipun kebenaran solat berjemaah dengan had kapasiti 1/3 dewan solat telah diumumkan kerajaan.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri, menyeru agar umar Islam dapat kembali mengimarahkan semula masjid tersebut.

“Saya dimaklumkan sebentar tadi oleh Ustaz Hamdan, salah seorang imam di Masjid Tuanku Mizan Zainal Abidin Wilayah Persekutuan, Putrajaya bahawa kehadiran jemaah masjid kurang memberangsangkan.

“Jemput kita imarahkan semula masjid, surau Jumaat dan surau dalam Wilayah Persekutuan bagi yang berhampiran. Pastikan patuhi semua SOP yang ditetapkan.,” katanya dalam ciapan di Twitter rasminya hari ini.

Zulkifli berkata bermula semalam juga, semua masjid dan surau di zon hijau dan zon kuning di Wilayah Persekutuan mula dibuka dengan had kapasiti 1/3 dewan solat. — AlHijrah Online / Zaim Zamani.


ERDOGAN ANGKAT SUMPAH SEBAGAI PRESIDEN TURKIYE KE -13

ANKARA – Recep Tayyip Erdogan mengangkat sumpah sebagai presiden baharu Turkiye di parlimen hari ini sekaligus meneruskan legasi pentadbirannya untuk tempoh lima tahun.

Majlis perasmian di Kompleks Presiden dihadiri pegawai tertinggi dari 78 negara, termasuk 21 ketua negara, 13 perdana menteri, serta pertubuhan antarabangsa, termasuk Pertubuhan Negara-negara Turki (OTS), NATO dan Pertubuhan Kerjasama Islam (OIC).

Erdogan,69 dijangka mengumumkan barisan kabinetnya selepas makan malam di istana presiden di Ankara. Dalam pusingan kedua pemilihan pada 28 Mei, Erdogan memperoleh 52.18 peratus undi sekaligus menewaskan pencabar utamanya, Kemal Kilicdaroglu yang memperoleh 47.82 peratus.

Erdogan turut  dijadual menziarahi makam pengasas republik Turkiye, Mustafa Kemal Ataturk – Alhijrah Online


Cuepacs tak terima maklumat, aduan

SHAH ALAM – Kongres Kesatuan Pekerja Dalam Perkhidmatan Awam  (Cuepacs) tidak mendapat sebarang maklumat atau aduan berhubung kakitangan awam yang mahu menumbangkan kerajaan Pakatan Harapan (PH)  seperti didakwa Perdana Menteri, Tun Dr Mahathir Mohamad.

Presidennya, Datuk Azih Muda berkata, penjawat awam memberikan kerjasama baik sama seperti diberikan kepada kerajaan terdahulu.

“Kita tidak nampak perkara itu (usaha tumbangkan kerajaan PH dan kembalikan kerajaan yang membenarkan rasuah).

“Jika apa yang dikatakan Dr Mahathir itu adalah berdasarkan kepada
maklumat diterima beliau sendiri, ia di luar pengetahuan kami,” katanya
ketika dihubungi Sinar Harian semalam.

Mengulas lanjut, Azih
berkata, isu yang dibangkitkan Dr Mahathir itu mungkin kaitannya dengan
isu kos sara hidup yang meningkat menyebabkan penjawat awam berasakan
mereka tidak terbela.

“Jika kerajaan menurunkan kos sara hidup atau mempertimbangkan insentif, penjawat awam mungkin rasa dibela.

“Harapan  kami supaya apa yang diperkatakan Dr Mahathir itu tidak berlaku dan  penjawat awam pada hari ini berkhidmat sepenuh hati kepada kerajaan,”  katanya. – SINAR HARIAN


PARTI ENNADHA DAHULUI DALAM PILIHANRAYA PARLIMEN TUNISIA

TUNIS : Parti Islam Tunisia “Ennahdha” dilihat mempunyai peluang cerah untuk memenangi pilihan raya parlimen Tunisia berdasarkan tinjauan umum yang dijalankan, menyaksikan 17.5 peratus undian menyokong parti berkenaan.Agensi berita Xinhua yang memetik hasil tinjauan syarikat Tunisia, Sigma Conseil, berkata parti The Heart of Tunisia menduduki tempat kedua dengan 15.6 peratus undi manakala Parti Free Destourian di tempat ketiga.Presidennya, Nabil Karoui, yang berada dalam penjara kerana disyaki melakukan pengubahan wang haram, bertanding sebagai calon presiden untuk penggal kedua.Menurut agensi berita itu, ketua pihak berkuasa pilihan raya, Nabil Baffoun, ketika mengumumkan pengundian ditutup berkata jumlah keluar pengundi adalah sebanyak 41.32 peratus. Pusat pengundian mula dibuka pada Ahad pagi di 24 wilayah Tunisia.Lebih 15,000 calon dari pelbagai parti, parti gabungan dan calon bebas bertanding untuk merebut sejumlah 217 kerusi parlimen. — AGENSI


Urusan pos guna dron

KUALA LUMPUR – Penggunaan dron secara komersil dalam industri pos dan kurier mampu dilaksanakan dalam tempoh lima tahun akan datang.

Menurut Menteri Komunikasi dan Multimedia, Gobind Singh Deo ,teknologi dron mempunyai kelebihan dalam beberapa bidang seperti kesihatan, pertanian dan perubatan malah boleh membantu membawa bekalan makanan kepada mereka yang terperangkap dalam banjir.

“Malaysia sudah pasti tidak mahu ketinggalan dalam arus permodenan itu,  dan Perdana Menteri Tun Dr Mahathir Mohamad juga menyuarakan  pendapat bahawa negara kita mesti meneroka teknologi baharu seperti dron dan kepintaran buatan,” katanya kepada pemberita di Putrajaya hari ini selepas menutup Pertandingan Parcel Drone 2019 di Kompleks Sukan Air Putrajaya.

Penggunaan inovasi ‘Unmanned Aerial Vehicle’ (UAV) dron sedang giat  dilaksanakan di pelbagai negara seperti Switzerland di mana Swiss Post  telah menggunakan dron secara komersil bagi menghantar sampel atau  spesimen makmal di antara klinik dan hospital sejak 2018.

Pertandingan Parcel  Dron yang dianjurkan oleh Pos Malaysia Berhad (Pos Malaysia) dengan kerjasama Suruhanjaya Komunikasi dan Multimedia (MCMC), itu berlangsung selama dua hari bermula semalam, melibatkan 40 peserta termasuk daripada beberapa institusi pengajian tinggi.

Gobind berkata pihaknya akan terus memberikan sokongan dan dorongan yang diperlukan pihak Pos Malaysia dan MCMC dalam usaha meningkatkan keupayaan negara dalam bidang penghantaran bungkusan agar keupayaan negara setanding dengan  negara-negara maju.

“Kita juga tetap akan mengutamakan isu
keselamatan penggunaan dron dalam perkhidmatan pos dan adakalanya boleh
berlaku kemalangan disebabkan isu teknikal. Ini adalah selaras dengan
peraturan sedia ada seperti yang ditetapkan dalam industri penerbangan,”
 katanya.

Program yang dikira sangat bertepatan dengan hasrat kementerian di bawah Pelan Strategik  Kementerian Komunikasi dan Multimedia 2019-2023 bagi memacu ekonomi digital serta menggalakkan penggunaan teknologi tinggi ini juga dapat mencungkil bakat-bakat tempatan yang  berpotensi dalam bidang UAV untuk diberikan sokongan dan pengiktirafan  agar mereka dapat terus maju ke peringkat lebih tinggi pada masa depan.

Gobind turut menyampaikan hadiah utama bernilai RM25,000 kepada Syarikat  System Consultancy Services Sdn Bhd yang muncul juara dalam  pertandingan tersebut.

Sementara itu, Ketua Pengawai Eksekutif  Kumpulan Pos Malaysia Syed Md Najib Syed Md Noor berkata pertandingan tersebut merupakan langkah pertama Pos Malaysia untuk meneroka peluang  bagi memperkenalkan teknologi dron dalam segmen penghantaran bungkusan syarikat berkenaan.


DITEMANI ALUNAN AL-QURAN KETIKA ULANG KAJI RESIPI KEJAYAAN PELAJAR CEMERLANG SPM

KOTA BHARU: Rutin mendengar alunan bacaan al-Quran ketika mengulang kaji pelajaran menjadi resipi seorang pelajar dari Sekolah Menengah Kebangsaan Agama (SMKA) Naim Lilbanat, di sini, muncul sebagai pelajar cemerlang Sijil Pelajaran Malaysia (SPM) 2022 Kelantan.

Nik Nur Adreena Nik Mohd Kamil, 18, dari Kampung Kelochor berkata dia percaya amalan itu yang memberikannya ketenangan dapat membantunya untuk kekal fokus dan menajamkan fikiran sehingga berjaya meraih kejayaan cemerlang.

“Alhamdulillah, saya berjaya meraih keputusan 11A+ bagi kesemua mata pelajaran yang diambil iaitu Bahasa Melayu, Bahasa Inggeris, Sejarah, Fizik, Biologi, Pendidikan al-Quran dan al-Sunnah, Matematik, Bahasa Arab, Kimia, Pendidikan Syariah Islamiah dan Matematik Tambahan.

“Saya tidak menyangka mampu meraih kejayaan ini kerana saya tidak meletakkan harapan yang sangat tinggi. Malah, muncul sebagai pelajar cemerlang SPM bagi seluruh negeri Kelantan juga dianggap sebagai rezeki yang tidak disangka-sangka,” katanya ketika ditemui pemberita di Dewan Haji Yacob SMKA Naim Lilbanat hari ini.

Bercerita lanjut, Nik Nur Adreena yang bercita-cita untuk menjadi seorang doktor berkata, selain menekankan aspek rohani, beliau juga tidak mengabaikan aspek akademik iaitu meluangkan masa masa kira-kira dua jam sehari untuk mengulang kaji pelajaran.

Selain itu, dia turut mengikuti kelas tambahan yang dianjurkan pihak sekolah untuk memantapkan lagi ilmu yang ada sebagai persediaan untuk menduduki peperiksaan selain kerap bertanyakan kepada guru dan rakan-rakan.

“Kebiasaannya saya akan mengulang kaji pelajaran ketika waktu malam iaitu pada 9 malam hingga 12 tengah malam selain turut melakukan latih tubi membabitkan soalan SPM tahun-tahun lepas yang turut membantu.

“Kejayaan ini bukan milik saya seorang, tetapi saya mahu kongsikan kegembiraan terutamanya bersama ibu dan ahli keluarga yang banyak memberi sokongan dan bantuan sepanjang persekolahan saya selain guru-guru dan juga rakan-rakan di SMKA Naim Lilbanat,” katanya. –AlHijrah Online


BEKAS KP SPRM MENINGGAL DUNIA

KUALA LUMPUR: Bekas Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Ahmad Said Hamdan meninggal dunia di rumah anaknya di Rawang, malam tadi.

Timbalan Ketua Pesuruhjaya (Pencegahan) SPRM, Datuk Shamsun Baharin Mohd Jamil berkata jenazah Allahyarham akan disolatkan dan dikebumi di tanah perkuburan berdekatan Kota Damansara, dekat sini, selepas solat Zuhur hari ini.

“Sebelum ini, Allahyarham dimasukkan ke Institut Jantung Negara (IJN) beberapa kali akibat komplikasi jantung dan strok sejak enam bulan lalu.

“Minggu lalu, doktor di IJN memberi kebenaran kepada Allahyarham untuk pulang ke rumah, iaitu rumah anaknya di Rawang.

“Didoakan supaya roh arwah dicucuri rahmat oleh Allah SWT dan ditempatkan dalam kalangan orang yang soleh,” katanya.

Ahmad Said memegang jawatan sebagai Ketua Pesuruhjaya SPRM dari 14 Mei 2007 hingga 31 Dis 2009 sebelum digantikan dengan Tan Sri Abu Kassim Mohamed. — BERNAMA


Tiga negara Islam jalin kerjasama bina semula tamadun Islam

KUALA LUMPUR – Malaysia, Turki dan Pakistan akan bekerjasama mencari jalan mengembalikan kekuatan serta membina semula tamadun Islam sejagat supaya tidak lagi mudah diperkotak-katikkan oleh sesiapa.

Perdana Menteri, Tun Dr Mahathir Mohamad dan Presiden Turki, Recep Tayyip
Erdogan dalam sidang media bersama di Ankara senada dalam usaha ini.

“Hari ini kita tidak boleh menganggap bahawa kita (Islam) merupakan
tamadun yang terbaik. Kita sebenarnya ditindas dan kebanyakan daripada kita
masih mundur sehingga tidak mampu menubuhkan kerajaan sendiri. Kita perlu
mengenal pasti punca kejatuhan tamadun Islam,” kata Dr Mahathir dalam sidang
media di Ankara hari ini.

Beliau juga berkata, punca kepada kelemahan itu perlulah dikenal pasti segera untuk membuat penyelesaian kepada permasalahan itu.

“Jika kita tahu puncanya, mungkin kita mampu membentuk dan mengamalkan tamadun yang pernah dikagumi oleh seluruh dunia,” tambah beliau lagi.

Dalam pada itu Dr Mahathir juga percaya kerjasama di antara Malaysia
dan Turki mampu mengurangkan sikap prejudis terhadap masyarakat Islam di
seluruh dunia.

Manakala Erdogan pula berkata, amat perlu bagi tiga negara terbabit
mencapai sesuatu persetujuan dengan fokus kepada perpaduan ummah.

Terdahulu, dua tokoh pemimpin negara Islam berkenaan mengadakan
pertemuan empat mata, diikuti mesyuarat delegasi Malaysia-Turki di Kompleks Presiden
di Ankara.

Pada Mei lalu, Menteri Luar Malaysia, Turki dan Pakistan mengadakan
mesyuarat tiga pihak di Jeddah, antara lain turut berusaha mereformasi OIC
untuk menjadikannya lebih efektif.


DAESH UMUM PENGGANTI AL-BAGHDADI

DAMSYIK : Daesh mengumumkan Abu Ibrahim al-Hashimi al-Quraishi sebagai pemimpin baru kumpulan militan itu.

Pengumuman itu susulan kematian Abu Bakr al-Baghdadi di tangan tentera elit Amerika Syarikat (AS) dalam operasi khas di Idlib, Syria pada Ahad lalu.

Daesh turut mengesahkan kematian jurucakap mereka, Abu Hassan al-Muhajir dalam satu serbuan lain.

Kumpulan itu, menerusi jurucakap barunya, Abu Hamza al-Quraishi turut memberi amaran kepada AS bahawa penyokongnya akan membalas dendam di atas kematian al-Baghdadi.

Al-Baghdadi yang menjadi buruan AS sejak sekian lama telah beberapa kali dilaporkan meninggal dunia dalam tempoh beberapa tahun kebelakangan ini. — Agensi


LTDL 2023: TIGA PELUMBA GIANT CYCLING CEDERA RINGAN,VAN TERBALIK

KOTA BAHRU: Tiga pelumba dari China, Giant Cycling Team berdepan detik cemas selepas van yang dinaiki mereka terbalik ketika dalam perjalanan ke Baling,Kedah pagi tadi.

Terdahulu,Lin Chuanyang, Wang Zichen dan Huang Junlei dibatalkan penyertaan selepas gagal tiba di lokasi pelepasan Peringkat 3 di Universiti Malaysia Kelantan (UMK) pada 10 pagi tadi.

Disebabkan itu, tiga pelumba berkenaan menaiki van dan meneruskan perjalanan ke garisan penamat di Jalan Syed Sheh di Baling, Kedah.

Ketua Pegawai Operasi LTdL 2023, Emir Abdul Jalal berkata, kemalangan itu berlaku di zon neutral laluan perlumbaan di Jeli.

Beliau berkata, ketiga-tiga pasukan dari China itu hanya mengalami kecederaan ringan sahaja.

Pasukan Giant Cycling Team hanya menghantar empat pelumba mereka ke LTdL musim 2023.–AlHijrah Online


RUU KAWALAN TIDAK SEKAT KEBEBASAN ORANG BUKAN ISLAM

KUALA LUMPUR: Rang Undang-Undang Kawalan dan Sekatan Pengembangan Doktrin atau Kepercayaan Agama dalam Kalangan Orang Islam (Wilayah-Wilayah Persekutuan) 2021 (RUU Kawalan) bukan bertujuan menyekat kebebasan beragama bagi penganut bukan Islam.

Menteri di Jabatan Perdana Menteri (Hal Ehwal Agama) Senator Idris Ahmad berkata, RUU tersebut hanya terpakai untuk orang Islam jika diluluskan kelak.

“RUU ini merupakan sekatan pengembangan doktrin atau pengembangan agama dalam kalangan orang Islam sahaja.

“Orang bukan Islam bebas untuk menyebarkan agama mereka dalam kalangan mereka tetapi tidak dalam kalangan orang Islam,” katanya di Dewan Rakyat hari ini.

Sementara itu menjawab soalan ahli Parlimen Pasir Mas, Ahmad Fadhli Shaari berhubung status RUU Mahkamah Syariah (Bidang Kuasa Jenayah) atau dikenali sebagai RUU355 dan RUU Kawalan, Idris berkata kedua-duanya akan dibentangkan kepada negeri-negeri dalam Persidangan Penyelarasan Undang-Undang Syarak dan sivil yang dijadualkan pada 12 hingga 14 Oktober 2021 setelah dimuktamadkan

Kerajaan juga melalui Jawatankuasa Teknikal Undang-Undang Syarak dan Sivil Jabatan Kemajuan Islam Malaysia (JAKIM) telah mengadakan mesyuarat membincangkan RUU 355 dengan melihat pelbagai aspek perlembagaan undang-undang dan hukum syarak agar undang-undang itu lebih komprehensif dan bidang kuasa jenayah mahkamah syariah diperkasakan.

Tambahnya RUU Kawalan juga dibincang dengan mendalam bagi memastikan ia selaras dengan Perlembagaan Persekutuan. – AlHijrah Online


WANITA MABUK MASUK LORONG MOTOSIKAL LANGGAR PENUNGGANG

KUALA LUMPUR: Seorang wanita dipercayai dalam keadaan mabuk telah melanggar penunggang motosikal selepas tersalah masuk ke lorong motosikal, di Lebuhraya Persekutuan, semalam.

Kejadian yang berlaku pada jam 8 malam tadi melibatkan pemandu wanita berusia 21 tahun yang memandu kenderaan jenis Perodua Axia dari arah Kuala Lumpur menghala ke Petaling Jaya.

Ketua Jabatan Siasatan dan Penguatkuasaan Trafik (JSPT) Kuala Lumpur, ACP Zulkefly Yahya berkata, sebaik sahaja anggota polis tiba di kawasan berhampiran pintu gerbang Kota Darul Ehsan, wanita tersebut didapati tersalah masuk ke lorong motosikal.

“Wanita berkenaan memandu melawan arus dan menghala semula ke Kuala Lumpur di lorong motosikal berkenaan.

“Pemandu terbabit gagal mengelak sebuah motosikal yang datang dari arah Kuala Lumpur sebelum melanggarnya,” katanya.

Mengulas lanjut, penunggang motosikal (42 tahun) tersebut mengalami kecederaan di bahagian kaki, manakala pemandu wanita berkenaan tidak mengalami sebarang kecederaan.

Wanita tersebut ditahan dan dibawa ke Hospital Kuala Lumpur (HKL) bagi mengambil spesimen darah dan air kencing untuk ujian toksikologi.

Siasatan dijalankan mengikut Seksyen 79(2) dan Seksyen 45A Akta Pengangkutan Jalan 1987.—AlHijrah Online


SELANGOR TAMBAH BILANGAN JEMAAH SOLAT JUMAAT

SHAH ALAM: Bilangan jemaah bagi solat Jumaat di Masjid Sultan Salahuddin Abdul Aziz Shah (Masjid Negeri) ditambah kepada 1,000 orang manakala bagi masjid lain di Selangor dibenarkan sehingga 500 jemaah dalam tempoh Fasa 2 Pelan Pemulihan Negara (PPN).

Menurut surat edaran dalaman yang dikeluarkan Jabatan Agama Islam Selangor (JAIS), ketetapan baharu itu mula berkuatkuasa hari ini sehingga suatu tempoh yang ditentukan kelak.

Ketetapan tersebut mengambil kira penurunan kes semasa yang terus konsisten dan terkawal, peningkatan peratus vaksinasi lengkap dan kesedaran masyarakat terhadap kawalan kendiri serta beberapa indikator yang sangat signifikan.

Bagi Masjid Tengku Ampuan Jemaah, Bukit Jelutong; Masjid Raja Haji Fi Sabilillah, Cyberjaya dan masjid institusi pula, masing-masing 500 jemaah termasuk pentadbir masjid bagi solat Jumaat, manakala 300 jemaah termasuk pentadbir masjid bagi solat lima waktu.

Had jemaah untuk masjid pengurusan ditetapkan ramai 400 jemaah termasuk pentadbir masjid bagi solat Jumaat, manakala 300 jemaah termasuk pentadbir masjid bagi solat lima waktu.

“Masjid kariah pula 350 jemaah termasuk pentadbir masjid bagi solat Jumaat, manakala 200 jemaah termasuk pentadbir masjid bagi solat lima waktu.

“Surau kebenaran solat Jumaat pula 250 jemaah termasuk pentadbir masjid bagi solat Jumaat, manakala 200 jemaah termasuk pentadbir masjid bagi solat lima waktu.

“Surau kariah dan musolla pula masing-masing 100 jemaah termasuk pentadbir masjid bagi solat lima waktu,” menurut edaran itu.

Sementara itu, prosedur operasi standard (SOP) mencegah wabak diberi penekanan dengan jemaah hanya dalam kalangan ahli kariah yang tinggal bermastautin dalam kawasan dan perlu lengkap dua dos vaksin COVID-19 serta melepasi tempoh inkubasi ditetapkan.

Masjid dan surau juga dibenar menerima jemaah bermusafir atau pemandu e-hailing dan penghantar makanan.

“Jemaah bukan warganegara yang dikenali dan melazimi hadir ke masjid/ surau boleh dipertimbangkan,” menurut edaran itu.

Sementara itu, program mengimarahkan masjid dan surau dibenar dilaksana, antaranya kuliah Subuh, kuliah Dhuha, kuliah Maghrib, tazkirah sebelum solat Jumaat, halaqah tadarus dan tadabbur Al-Quran, kuliah muslimat, bacaan Yasin dan tahlil serta program munajat dan doa.

Bagaimanapun, jamuan selepas majlis dan penyediaan secara hidang tetap tidak dibenarkan.—AlHijrah Online


BASIKAL LAJAK: PENDAKWAAN FAIL NOTIS RAYUAN

JOHOR BAHRU: Pihak pendakwaan hari ini menfailkan notis rayuan terhadap keputusan Mahkamah Majistret yang melepas dan membebaskan seorang jurujual wanita daripada tuduhan memandu secara melulu sehingga menyebabkan kematian lapan remaja berbasikal, dua tahun lalu.

Pengarah Pendakwaan Negeri Johor, Amir Nasruddin berkata notis rayuan itu difailkan pihaknya selepas pihaknya mendapati dan percaya terdapat merit dalam menfailkan notis itu terhadap beberapa isu.

“Pendakwaan failkan notis rayuan terhadap keputusan majistret yang melepas dan membebaskan tertuduh di akhir kes pendakwaan.

“Kita percaya terdapatnya merit pada notis rayuan yang dibuat ini terutamanya dalam beberapa isu,” katanya kepada pemberita ketika ditemui di perkarangan mahkamah di sini hari ini.

Turut hadir Timbalan Pendakwa Raya Muhammad Syafiq Mohd Ghazali dan Pegawai Penyiasat Kanan, Bahagian Siasatan dan Penguatkuasaan Trafik Ibu Pejabat Polis Daerah Johor Bahru Selatan, Asisten Superintendan Mohd Yusop Mohd Ali.

Pihak pendakwaraya memfailkan notis rayuan berkenaan di kaunter Mahkamah Sesyen / Majistret di sini kira-kira 9.30 pagi.

Amir turut berkata antara isu dan merit berkaitan kes seperti soal identiti tertuduh, lokasi kejadian yang gelap dan tertuduh orang yang tidak biasa dengan laluan di lokasi terbabit.

“Majistret kata tentang identiti tertuduh itu tidak dibuktikan oleh pendakwaan, sedangkan tertuduh sendiri melalui peguam bela tidak pernah pertikai isu ini.

“Tentang dapatan menyatakan lokasi kejadian itu gelap, sedangkan kita sudah kemukakan bukti bahawa tempat itu pencahayaannya adalah cukup,”katanya lagi.

Tambahnya, isu lain mengenai dapatan bahawa mana-mana orang yang tidak biasa dengan laluan dilaluinya dianggap tidak bersalah disifatkan sebagai bukan satu benda yang tepat.

Amir dalam pada itu, menafikan dakwaan bahawa notis rayuan dibuat atas desakan pihak keluarga mangsa atau pihak lain malah menyifatkan ia proses biasa terhadap sesuatu keputusan mahkamah.

“Tiada desakan mana-mana pihak dan ini adalah proses biasa. Kita failkan notis rayuan terlebih dahulu, kemudian menunggu alasan penghakiman daripada majistret.

“Selepas alasan penghakiman dikeluarkan, kita akan fail petisyen dan kemudian menunggu mahkamah untuk menetapkan tarikh bagi proses selanjutnya,” katanya.

28 Oktober lalu, Majistret Siti Hajar Ali melepas dan membebaskan seorang jurujual, Sam Ke Ting, 24, daripada tuduhan memandu secara melulu hingga mengakibatkan kematian lapan remaja berbasikal pada 18 Februari 2017. — BERNAMA


BAIKI SAHSIAH DIRI, ELAK JADI MENTALITI KON

Insiden kemalangan pertama di Lebuhraya Sungai Besi-Ulu Kelang (SUKE) Ahad lalu sangatlah memalukan negara sekiranya ia ditaakul dengan minda waras dan kritis. Ini kerana punca kemalangan yang melibatkan penunggang motosikal dan sebuah kereta itu adalah sikap tidak bertanggungjawab.

Negara yang baru sahaja menyambut ulang tahun kemerdekaan ke-65, namun masyarakat masih belum berganjak dari kemunduran tingkah laku dan sikap. Enam dekad terlepas daripada belenggu penjajah tidak membebaskan segelintir warganegara daripada sifat buruk yang menyusahkan orang lain.

Bayangkan, dalam masa tiga hari dari tarikh dibuka pada 16 September lepas, telah berlaku kemalangan mengakibatkan kecederaan fizikal. Tindakan pemandu kereta berhenti di lorong kecemasan demi merakam gambar persekitaran yang indah bukanlah kes pertama melibatkan sikap tidak bertanggungjawab pengguna jalan raya.

Kes langgar lari, pemandu mabuk mengakibatkan kematian, memotong di lorong kecemasan dan pelbagai lagi kes berulang berkaitan pelanggaran peraturan lalu-lintas sering terpapar di media perdana juga tular media sosial.

Sangatlah mengecewakan kita apabila kemalangan menyebabkan kematian adalah berpunca dari kecuaian dan sikap kerana ia termasuk kategori kemalangan yang boleh dielakkan. Ini kerana di negara kita, telah banyak penambah baikan dari segi prasarana jalan raya.

Namun sebaliknya berlaku; semakin elok jalan raya, semakin buruk pula kerenah pengguna. Sikap rakyat sangat tidak selari dengan kemajuan negara.

Keterujaan tanpa kesedaran sivik ini mungkin akan mengorbankan lebih ramai mangsa sekiranya hanya nasihat didaktik diberikan setiap kali berlaku pelanggaran peraturan jalan raya. Tindakan tegas berbentuk penguatkuasaan wajib diambil supaya perumpamaan ‘’beruk mendapat bunga” tidak berlaku.

Saranan Ketua Pegawai Eksekutif Kumpulan Projek Lintasan Kota Holdings Sdn Bhd (PROLINTAS) Datuk Mohammad Azlan Abdullah supaya pengguna menjaga aspek keselamatan di lebuh raya agar tiada insiden tidak diingini berlaku hanyalah bagai mencurah air ke daun keladi sekiranya tidak disusuli dengan penguatkuasaan yang sewajarnya.

Usaha beliau untuk menempatkan papan tanda “Dilarang Berhenti Kecuali Kecemasan” di kawasan tertentu serta menempatkan kon keselamatan di lokasi yang dikenal pasti menjadi spot golongan “penghok” merakam pemandangan bukanlah satu penyelesaian.

Kita sudah muak melihat barisan kon di merata tempat dalam negara, usahlah lagi ditambah pula di lebuh raya SUKE. Selain mencacatkan pemandangan, ia indikasi masyarakat yang sakit; iaitu masyarakat yang sudah jauh dari pendidikan akhlak dan moral serta tidak mampu berfikir baik buruk sesuatu tindakan.

Sikap sebegini tidak boleh diatasi hanya dengan kon, tetapi memerlukan penyelesaian secara holistik oleh pelbagai pihak.

Pendidikan yang mengutamakan pembentukan sahsiah diri dan menumbuhkan kesedaran dalaman masyarakat haruslah menjadi tunjang utama gerak kerja kerajaan bagi melahirkan sebuah negara yang bercirikan negara maju.

Apatah lagi dalam kerancakan masyarakat menari atas pentas teknologi komunikasi dan mendepani gelombang Revolusi Industri Keempat (IR4), masyarakat yang mempunyai kesedaran agama dan bersahsiah tinggi sahajalah yang mampu menghalakan segala teknologi ke arah kebaikan.

Sekiranya mentaliti dikawal kon dan papan tanda amaran ini masih subur dalam masyarakat, usah mengharap negara akan maju tanpa masalah sosial kerana kemajuan tanpa agama dan tatasusila hanya akan memporak-perandakan sesebuah tamadun.

Penulis adalah Wartawan TV AlHijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


BUANG HASAD DENGKI, FITNAH ANTARA SATU SAMA LAIN – SULTAN SELANGOR

KLANG: Sultan Selangor, Sultan Sharafuddin Idris Shah menyeru umat Islam memperbaharui azam dan tekad mengubah cara berfikir serta bertindak ke arah mencapai matlamat kecemerlangan hidup.

Titah baginda menerusi Facebook Selangor Royal Office, umat Islam perlu mencontohi sifat terpuji Nabi Muhammad S.A.W dengan membuang segala sikap negatif dalam diri.

“Ini termasuk sifat hasad dengki dan fitnah memfitnah yang dilakukan antara satu sama lain terutama di media sosial.

“Ia boleh meruntuhkan perpaduan sesama ummah dan memberi kesan yang buruk terutama kepada generasi akan datang,” titahnya bersempena sambutan Ma’al Hijrah 1443M.

Ucapan sambutan Ma’al Hijrah 1443M turut dizahirkan Tengku Permaisuri Selangor, Tengku Permaisuri Norashikin.

Sementara itu, baginda bertitah untuk menjauhi segala perkara yang boleh membawa kepada kemungkaran dan sifat tercela.

“Ia seperti berdusta, khianat, menyembunyikan kebenaran dan menyebarkan berita palsu yang merupakan sifat orang munafik.

“Beta berharap sambutan Ma’al Hijrah kali ini dihayati dengan penuh kesedaran dan kefahaman mengenai pentingnya penghayatan nilai murni di dalam Islam diterjemah kepada setiap aspek kehidupan,” titahnya.

Baginda turut menyeru umat Islam berdoa semoga negara ini sentiasa dilimpahi rahmat Allah serta dijauhkan daripada wabak penyakit dan kekal hidup dalam suasana aman, makmur dan sejahtera.–AlHijrah Online


COVID-19: KP KESIHATAN TIDAK PERNAH KELUAR KENYATAAN MENGENAI KAWASAN PANTAI DAN BANGSAR

KUALA LUMPUR: Ketua Pengarah Kesihatan Datuk Dr Noor Hisham Abdullah hari ini berkata beliau tidak pernah mengeluarkan kenyataan kepada orang ramai supaya menjauhi kawasan Pantai dan Bangsar di sini dalam tempoh 10 hari akan datang kerana jangkitan COVID-19 seperti yang tular menerusi media sosial.

Beliau berkata laporan Bernama yang menyatakan bahawa seolah-olah Dr Noor Hisham yang  mengeluarkan nasihat sedemikian adalah tidak tepat.

Perenggan tidak tepat dalam berita berkenaan telah dimasukkan dalam laporan berita yang memetik kenyataan Dr Noor Hisham memuji tindakan segera pakar  perunding kardiologi Hospital Pantai Kuala Lumpur Datuk Dr Sanjiv Joshi, yang secara suka rela menjarakkan dirinya dari hospital, klinik dan keluarganya selama 14 hari.

Dr Sanjiv diuji negatif bagi COVID-19, namun beliau terus kuarantin dirinya semasa tempoh inkubasi kerana ‘mencegah lebih baik daripada mengubati’.

“Dr Sanjiv merawat kes 29 (wanita berusia 35 tahun yang berkongsi bilik dengan kes  24) yang kemudiannya diuji positif COVID-19. Dr Sanjiv kemudian sukarela menjarakkan dirinya bagi tempoh 14 hari (daripada orang awam), saya berharap semua kontak rapat beliau akan mencontohi tindakan beliau untuk melakukan apa yang betul,” kata Dr Noor Hisham menerusi catatan Facebook rasminya malam tadi.

Petikan berita tidak tepat itu telah mencetuskan kebimbangan dalam kalangan penduduk sekitar dan mereka yang ingin berkunjung ke hospital berkenaan dan kawasan sekitarnya.

Malam tadi, Bernama telah membuat pembetulan terhadap berita berkenaan serta mengeluarkan notis terhadap kesilapan itu namun laporan itu telahpun disiarkan lebih awal oleh beberapa organisasi media.

Setelah Bernama menghubungi editor-editor berkenaan, berita itu telah dikeluarkan daripada portal mereka.

Bernama kesal dengan penyiaran laporan yang tidak tepat itu. — BERNAMA


PETUGAS HAJI TABAH TERIMA BERITA IBU MENINGGAL DUNIA DI TANAH AIR

MAKKAH: Berdepan dugaan berbeza, seorang jururawat dan sepasang suami isteri Orang Kurang Upaya (OKU) penglihatan, tabah menempuhinya ketika berada di Tanah Suci.

Bagi Khairul Anuar Ramli yang bertugas di pusat rawatan Tabung Haji (TH) di sini, beliau menerima khabar duka dari tanah air apabila ibunya, Kamaliah Abd Hamid meninggal dunia secara mengejut pada Sabtu lepas.

Katanya, beliau ketika itu sedang berehat setelah selesai menjalankan tugas dan tidak menyedari ada beberapa panggilan telefon daripada isteri dan ahli keluarganya pada awal pagi Sabtu.

Khairul Anuar berkata beliau hanya mengetahui mengenai perkara itu selepas membaca mesej daripada isterinya ketika subuh waktu tempatan (4.11 pagi).

“Isteri mesej yang saya kena kuat, ini antara dugaan ketika saya bertugas di sini,” katanya ketika ditemui pemberita di sini.

Katanya, walaupun terkilan kerana tidak dapat bersama keluarga untuk menguruskan jenazah ibunya, beliau menguatkan semangat meneruskan tugas serta menitipkan doa dari Tanah Suci.

Khairul Anuar berkongsi ibunya yang berusia 69 tahun mengunjungi rumah adiknya di Ipoh, Perak sebelum mengalami muntah-muntah serta sesak nafas dan disahkan meninggal dunia di Hospital Raja Permaisuri Bainun, Ipoh.

Dalam pada itu, Muhammad Bukhari Zakaria, 64, dan isterinya Siti Aidah Mustapha, 52, yang menetap di Jalan Loke Yew, Kuala Lumpur, tidak mahu kekurangan diri menjadi penghalang dalam menunaikan ibadat.

“Petugas TH banyak membantu, begitu juga rakan sebilik tetapi kami tidak mahu petugas terbeban dan mengganggu ibadat rakan sebilik,” kata Siti Aidah sambil menambah mereka tidak mempunyai pengiring ketika berada di Tanah Suci.

Ditanya cabaran berdepan lautan manusia di Masjidil Haram di sini dan Masjid Nabawi, Madinah, Siti Aidah yang bekerja di sebuah syarikat swasta berkata meskipun dilanggar dan ditolak, beliau sudah biasa dengan keadaan itu ketika bersesak di dalam Transit Aliran Ringan (LRT) untuk ke tempat kerja dan membeli barangan keperluan harian. — AlHijrah Online


JANGAN JADIKAN MASJID, SURAU DI NEGERI SEMBILAN PENTAS CERAMAH POLITIK

SEREMBAN: Kerajaan Negeri Sembilan mengingatkan ahli politik supaya tidak menjadikan masjid dan surau di negeri ini sebagai pentas untuk berceramah politik, kata Menteri Besar Datuk Seri Aminuddin Harun.

Beliau berkata ia bagi memastikan institusi berkenaan tidak disalah guna selain menjaga keharmoniannya, sekali gus memelihara kesucian agama Islam.

Katanya larangan ke atas mana-mana ahli politik atau wakil rakyat daripada menggunakan masjid sebagai ‘tapak’ ceramah juga sudah lama dikeluarkan Jabatan Hal Ehwal Agama Islam Negeri Sembilan.

“Kita ingatkan mereka yang datang berceramah ke sini, tidak boleh berceramah politik, kena hati-hati, kita tak nak perkara ini merosakkan institusi masjid. Kalau nak berceramah, buatlah ceramah umum di luar…janganlah kacau masjid dan surau.

“Wakil rakyat kita tak ada ceramah di masjid, kita hormat, dulu ada wakil rakyat yang baca khutbah tapi kita dah maklumkan tak dibenarkan dia baca khutbah. Kita tak mahu ada ucapan politik dalam masjid, itu sahaja,” katanya kepada pemberita selepas mempengerusikan mesyuarat exco di sini hari ini.

Dalam pada itu, beliau berkata tiada sekatan bagi penceramah tertentu untuk mengadakan ceramah di negeri ini setakat ini.

Semalam, Perdana Menteri Datuk Seri Anwar Ibrahim dilaporkan berkata semua pihak perlu menghormati dan akur terhadap arahan pihak berkuasa agama negeri mengenai larangan ahli politik menyampaikan kuliah atau ceramah politik di masjid dan surau.–AlHijrah Online


MALAYSIA TERIMA AL-QURAN, KURMA SUMBANGAN RAJA ARAB SAUDI

KUALA LUMPUR: Raja Arab Saudi Raja Salman Abdulaziz Al-Saud akan menyumbang 46,000 naskhah al-Quran terjemahan Bahasa Melayu kepada masjid dan badan bukan kerajaan (NGO) di seluruh negara sempena bulan Ramadan.

Perdana Menteri Datuk Seri Ismail Sabri Yaakob dalam catatan di Facebook memaklumkan Penjaga Dua Masjid Suci itu turut menyumbang sebanyak 57 tan kurma untuk diagihkan kepada seluruh rakyat Malaysia sempena bulan mulia itu.

“Saya menganggap hadiah terjemahan Al-Quran ke dalam Bahasa Melayu ini tanda persahabatan Malaysia dan Arab Saudi yang sangat istimewa terutama dalam hasrat Malaysia untuk memartabatkan Bahasa Melayu sebagai Bahasa ASEAN.

“Terima kasih saya ucapkan kepada Raja Salman Abdulaziz Al-Saud serta kerajaan Arab Saudi atas hadiah yang diberikan,” katanya dan berharap ikatan diplomasi antara kedua-dua negara yang telah terjalin sekian lama akan terus kukuh dan berterusan.

Dalam catatan itu, perdana menteri berkongsi beliau turut menerima al-Quran dan kurma pemberian Raja Salman yang disampaikan Duta Arab Saudi ke Malaysia Datuk Dr Mahmoud Hussein Saeed Qattan, di pejabatnya di Putrajaya hari ini.–AlHijrah Online


PENDAKWAAN MOHON AHMAD ZAHID LEPAS TANPA BEBAS DARIPADA 47 PERTUDUHAN

KUALA LUMPUR: Pihak pendakwaan dalam kes Datuk Seri Dr Ahmad Zahid Hamidi memohon kepada mahkamah supaya Timbalan Perdana Menteri itu dilepas tanpa dibebaskan daripada 47 pertuduhan pecah amanah, rasuah dan pengubahan wang haram membabitkan dana Yayasan Akalbudi (YAB).

Timbalan Pendakwa Raya Datuk Mohd Dusuki Mokhtar memaklumkan kepada mahkamah bahawa pihaknya ingin memberhentikan prosiding bagi kesemua pertuduhan terhadap Ahmad Zahid, yang memberi kesan tertuduh dilepas tanpa dibebaskan.

“Selaras dengan peruntukan Perkara 145 Perlembagaan Persekutuan dan Seksyen 254 Kanun Prosedur Jenayah, pihak pendakwaan ingin memberhentikan prosiding ke atas semua pertuduhan terhadap tertuduh (Ahmad Zahid) dengan mengemukakan 11 alasan,” katanya.

Prosiding ditangguh seketika untuk Hakim Mahkamah Tinggi Datuk Collin Lawrence Sequerah membuat keputusan, selepas peguam Datuk Hisyam Teh Poh Teik mewakili yang Ahmad Zahid memohon anak guamnya dilepas dan dibebaskan.

Ahmad Zahid, 70, telah menghantar surat representasi setebal 200 muka surat kepada Jabatan Peguam Negara (AGC) sebagai asas pertimbangan agar kesemua pertuduhan terhadapnya digugurkan.

Surat representasi pertama dikemukakan pada Januari lepas manakala kedua, dihantar kepada AGC dengan fakta dan bukti baharu, pada Februari.

Ahmad Zahid yang juga Menteri Kemajuan Desa dan Wilayah dibicarakan atas 47 pertuduhan iaitu lapan tuduhan rasuah, 12 pecah amanah dan 27 pengubahan wang haram membabitkan dana Yayasan Akalbudi.

Perbicaraan kes itu kini di peringkat pembelaan. Pihak pembelaan setakat ini telah memanggil 15 saksi termasuk Ahmad Zahid untuk memberi keterangan. — AlHijrah Online


PKP DI SELURUH NEGARA – PM

KUALA LUMPUR: Sidang Khas Majlis Keselamatan Negara Mengenai Pengurusan COVID-19 yang dipengerusikan Perdana Menteri Tan Sri Muhyiddin Yassin hari ini memutuskan pelaksanaan Perintah Kawalan Pergerakan (PKP) di seluruh negara.

Muhyiddin dalam kenyataan hari ini memaklumkan rantaian jangkitan COVID-19 hanya dapat diputuskan dengan menggalakkan orang ramai duduk di rumah menerusi kawalan pergerakan yang lebih ketat.

Dengan pengumuman PKP, Muhyiddin berkata “Larangan rentas daerah dan rentas negeri kecuali untuk tujuan kecemasan, kesihatan, bekerja, ekonomi, temu janji vaksinasi dan pasangan jarak jauh.

“Semua bentuk perhimpunan sosial dilarang termasuk kenduri-kendara, majlis perkahwinan dan pertunangan, majlis doa selamat, serta majlis rasmi kerajaan,” katanya.

Tambahnya bilangan orang di dalam kenderaan persendirian, teksi dan e-hailing dihadkan kepada tiga orang sahaja termasuk pemandu.

“Dine-in di restoran dan kedai makan adalah tidak dibenarkan. Penjualan makanan secara pandu lalu dan take-away adalah dibenarkan,” katanya

Sementara itu, beliau menegaskan, ziarah rumah ke rumah dan ziarah kubur semasa Hari Raya Aidilfitri adalah tidak dibenarkan.

“Solat sunat Aidilfitri di masjid dan surau dibenarkan dengan kehadiran jemaah tidak melebihi 50 orang bagi masjid dan surau yang boleh memuatkan lebih 1,000 jemaah dan 20 orang bagi masjid dan surau yang boleh memuatkan kurang daripada 1,000 jemaah.

“Had bilangan jemaah yang sama terpakai bagi solat fardu lima waktu dan solat Jumaat,” katanya.

Operasi rumah ibadah bukan Islam juga akan diperketatkan katanya.

Ujar Muhyiddin aktiviti sukan dan rekreasi tidak dibenarkan kecuali sukan dan rekreasi individu seperti jogging, berbasikal, dan senaman dengan mengamalkan penjarakan fizikal.

Semua institusi pendidikan juga diarah tutup namun pengecualian diberikan kepada pelajar yang akan menduduki peperiksaan antarabangsa.

“Pusat Asuhan kanak-kanak, tabika, taska dan tadika dibenarkan beroperasi mengikut SOP yang ditetapkan bagi membantu urusan kerja ibu bapa atau penjaga,” katanya.

Kata Muhyiddin tarikh kuat kuasa larangan rentas daerah dan negeri serta larangan aktiviti sosial, sukan dan pendidikan adalah bermula pada 10 Mei hingga 6 Jun 2021 seperti yang telah diumumkan sebelum ini.

Tarikh kuat kuasa bagi larangan dan arahan lain bermula pada 12 Mei hingga 7 Jun 2021.

Sepanjang tempoh itu, Muhyiddin berkata semua sektor ekonomi dibenarkan untuk beroperasi. — AlHijrah Online


TEMBAK PGA: 15 LAGI DIREMAN

KANGAR: Seramai 15 lagi lelaki warga tempatan direman bagi membantu siasatan berhubung insiden berbalas tembakan dengan anggota Pasukan Gerakan Am (PGA) di sempadan Malaysia-Thailand, minggu lalu.

Perintah reman dikeluarkan Timbalan Pendaftar Mahkamah Tinggi Kangar, Siti Nor Hasliza Md Ali, yang bermula hari ini hingga 9 Disember itu.

Terdahulu, 14 daripada suspek yang berusia dalam lingkungan 20 hingga 40-an tiba di mahkamah pada 10 pagi dalam keadaan bergari, manakala seorang lagi sedang dirawat di Hospital Tuanku Fauziah, Kangar.

Menurut Ketua Polis Perlis, Datuk Surina Saad, perintah reman terbaharu itu menjadikan seramai 37 suspek sudah ditahan setakat ini bagi membantu siasatan kes mengikut Seksyen 302 dan 307 Kanun Keseksaan kerana membunuh serta cubaan membunuh.

Dalam kejadian awal pagi 24 November lalu, seorang anggota PGA, Sarjan Baharuddin Ramli, 54, terkorban manakala rakannya Sarjan Norihan a/l Tari, 39, parah selepas berbalas tembak dengan sekumpulan penyeludup, di pos kawalan TS9 di Padang Besar.–AlHijrah Online


HENTAKAN DI KEPALA PUNCA KEMATIAN KANAK-KANAK LELAKI 11 TAHUN

KUANTAN: Punca kematian kanak-kanak lelaki berusia 11 tahun yang menghuni di sebuah rumah kebajikan untuk anak yatim dan asnaf di sini, berpunca daripada hentakan di kepala.

Ketua Polis Pahang Datuk Ramli Mohamed Yoosuf berkata ia berdasarkan hasil laporan bedah siasat mangsa manakala kertas siasatan berhubung kes yang melibatkan suspek remaja berumur 16 tahun sedang dilengkapkan.

“Ada laporan sebelum ini menyebut mangsa dicekik dan sebagainya namun itu bukan punca kematian. Suspek juga tidak mempunyai rekod lampau dan masih direman hingga 27 Mac ini.

“Siasatan kes melibatkan kanak-kanak jadi tidak banyak benda yang boleh dikongsikan dan siasatan masih berjalan,” katanya pada sidang media selepas Sambutan Peringatan Hari Polis Ke-215 di Ibu Pejabat Polis Kontinjen Pahang di sini hari ini yang turut dihadiri Timbalannya Datuk Mohd Yusri Hassan Basri.

Beliau berkata demikian ketika ditanya perkembangan kes melibatkan kanak-kanak itu yang disahkan maut di Hospital Tengku Ampuan Afzan (HTAA) pada Ahad lepas.

Sebelum ini, media melaporkan seorang kanak-kanak lelaki berusia 11 tahun maut, dipercayai selepas disepak, dicekik dan dihempas oleh suspek, dalam kejadian yang didakwa berpunca akibat wang RM4. — AlHijrah Online


WARGA EMAS MAUT DISENGAT TEBUAN

MIRI: Seorang lelaki warga emas meninggal dunia dipercayai akibat disengat tebuan di Taman Bulatan Miri di sini hari ini.

Jurucakap Pusat Gerakan Operasi Bomba Sarawak memaklumkan mangsa dikenali sebagai Chin Tet Min @ Chin Tet Bui, 72.

Beliau berkata panggilan mengenai penemuan warga emas itu diterima pada 2.57 petang dan satu pasukan dari Balai Bomba Dan Penyelamat Miri Sentral digerakkan ke lokasi kejadian.

“Komander Operasi melaporkan terdapat seorang lelaki warga emas ditemukan dalam keadaan terbaring serta tidak sedarkan diri dikerumuni serangga itu yang masih berterbangan sekitar tubuh mangsa.

“Pihak bomba telah menjumpai satu sarang tebuan di atas sebatang pokok dengan anggaran ketinggian 70 kaki dari tanah,” menurutnya dalam kenyataan hari ini.

Katanya pihak bomba kemudian mengalihkan Chin menggunakan baju khas pelindung dan pegawai perubatan Kementerian Kesihatan di lokasi mengesahkan mangsa yang tidak sedarkan diri itu sudah meninggal dunia.–AlHijrah Online


TAK DAPAT RM20 BELI DADAH, BEKAS TENTERA PUKUL, PIJAK IBU

KOTA BHARU: Seorang bekas tentera berusia 32 tahun tergamak memijak muka dan memukul ibunya kerana tidak mendapat wang RM20 untuk membeli dadah dalam kejadian di sebuah rumah dekat Kampung Gual Jedok, Tanah Merah, kelmarin.

Ketua Polis Daerah Tanah Merah Superintendan Mohd Haki Hasbullah berkata akibat daripada kejadian itu mangsa berusia 65 tahun itu mengalami kecederaan di dahi, mata, bengkak di bahagian kepala dan badan sebelum mendapatkan rawatan sebagai pesakit luar di Hospital Tanah Merah.

“Pada 25 Mac, lebih kurang 5.08 petang, pihak kami telah terima satu laporan berkait kes mendatangkan kecederaan terhadap ibu kandung di Tanah Merah.

“Berdasarkan keterangan pengadu (abang suspek), telah menerima video daripada abang iparnya pada 2.30 petang mengenai adik kandungnya memukul ibu pengadu,” katanya dalam kenyataan hari ini.

Beliau berkata suspek berjaya ditangkap dan hasil soal siasat awal mendapati suspek mengaku memukul ibunya kerana tidak memberikan wang yang diminta.

“Suspek yang juga pemegang kad orang kurang upaya (OKU) mental ditahan reman selama empat hari bermula semalam untuk siasatan lanjut mengikut Seksyen 323 Kanun Keseksaan dan Seksyen 18A Akta Keganasan Rumah Tangga (AKRT).

“Hasil ujian saringan air kencing mendapati suspek positif dadah jenis Methamphetamine serta mempunyai dua rekod kesalahan lampau berkaitan dadah,” katanya. — AlHijrah Online


PELARIAN YAMAN DOAKAN MALAYSIA AMAN, MAKMUR

Kami dari Mercy Malaysia. Dengar saja perkataan Malaysia terus pelarian IDP Yaman, Hussin Abduh Muhammad, 43, sebut “Mahathir Mohamad”.

Pelarian yang terjejas akibat konflik di Yaman itu turut mendoakan Malaysia aman & makmur agar rakyat Malaysia boleh membantu kelompok yang memerlukan di negara Arab termiskin itu.

Ikuti laporan wartawan, Syed Azwan Syed Ali, yang kini berada di wilayah selatan Aden sejak minggu lalu. — AlHijrah Online


KETUA PENGARANG SINAR HARIAN MENINGGAL DUNIA

PETALING JAYA: Pengerusi Kumpulan Media Karangkraf, Datuk Hussamuddin Yaacub mengesahkan Ketua Pengarang Sinar Harian, Datuk Baharom Mahusin meninggal dunia sebentar tadi.

Allahyarham Datuk Baharom menghembuskan nafas terakhir di Pusat Perubatan Universiti Malaya (PPUM), Petaling Jaya.

“Hari ini SinarHarian terpaksa merelakan sebuah lagi kepergian. Semoga Allahyarham Dato Baharom Mahusin, yang baru menghembuskan nafas terakhir beliau di PPUM damai di sana.”

Dalam Twitternya juga jam 10.31 malam tadi, Datuk Hussamuddin ada mengeluarkan catatan yang memberi gambaran bahawa status kesihatan rakan seperjuangannya itu mula merosot .

Manakala kumpulan-kumpulan Whatsapp pengamal media juga telah dipanjangkan tentang status kesihatan Allahyarham sejak malam tadi.

Allahyarham Datuk Baharom amat dikenali ramai khususnya dalam kalangan pengamal media sebagai individu yang disenangi ramai selain mudah mesra. – AlHijrah Online


LAPAN MAUT, EMPAT CEDERA KERETA API BERTEMBUNG

BANGKOK: Lapan maut manakala empat lagi cedera apabila sebuah kereta api barang bertembung dengan sebuah trak pikap di persimpangan kereta api di wilayah timur Chachoengsao pada Jumaat.

State Railway of Thailand (SRT) dalam satu kenyataan, berkata lima lelaki dan tiga wanita berusia antara 18 dan 64 tahun, maut dalam kemalangan 2.20 pagi (waktu tempatan).

Mangsa yang cedera ialah empat lelaki berusia antara 20 hingga 26 tahun dengan seorang daripadanya dalam keadaan serius.

SRT berkata pemandu trak pikap berusia 54 tahun itu memberitahu pihak berkuasa bahawa beliau membawa sekumpulan pekerja dari Wat Buaroy di daerah Lat Krabang Bangkok ke sebuah kawasan ternakan ikan di Khlong Udom Cholachorn.

Kenyataan itu berkata pemandu berkenaan melihat tren semakin dekat dan beliau memperlahankan kelajuan. Bagaimanapun, beliau didesak oleh penumpang untuk meneruskan perjalanan.

“Pemandu menyedari trak pikap berkenaan akan berlanggar tetapi beliau tidak dapat mengelaknya. Kereta api itu melanggar bahagian belakang trak pikap tersebut,” menurut kenyataan itu.

Seorang mangsa yang terselamat, Surapat Prasop, 20, berkata, beliau melompat keluar daripada kenderaan selepas menyedari kenderaan tersebut akan gagal melepasi landasan tepat pada masanya.

“Beliau mendengar wisel kereta api, tetapi pemandu itu cuba menyeberang,” kenyataan itu memetiknya sebagai berkata.

Sementara itu, Gabenor SRT Nirut Maneephan melawat lokasi kemalangan pada Jumaat.

Beliau berkata SRT telah mengambil langkah untuk meningkatkan tahap keselamatan termasuk memasang papan tanda di persimpangan kereta api.–AlHijrah Online


KANAK-KANAK ORANG ASLI NAMPAK BAPA SAUDARA DITERKAM HARIMAU

GUA MUSANG: Seorang kanak-kanak Orang Asli mendakwa ternampak bapa saudaranya diterkam oleh harimau di bahagian kepala dan dia masih trauma dengan kejadian berkenaan.

Alang Kuang, 8, merupakan satu-satunya saksi kejadian kehilangan bapa saudaranya, Halim Asin, 27, di Hulu Sungai Aring, kelmarin.

“Saya berlari dan terjun ke sungai sebelum berenang dalam ketakutan menuju ke lokasi ahli keluarga yang lain sejauh 500 meter untuk meminta tolong selamatkan pakcik (Halim).

“Saya beritahu datuk yang pak cik diserang harimau dan saya sangat takut,” katanya yang berbicara dalam bahasa Bateq, di rumahnya di Kampung Aring 5 di sini hari ini.

Sejurus mendengar berita tersebut, Datuknya Asin Parang, 68, berkata dia bergegas ke tempat kejadian selepas Alang berlari mendapatkannya dalam keadaan menangis dan menceritakan peristiwa tersebut.

Asin berkata sebaik sampai di lokasi kejadian, mereka tidak menemui Halim.

“Seramai tujuh orang menaiki rakit menuju ke Kampung Aring 5 kerana takut haiwan terbabit muncul semula, tetapi kami hampa tidak menemui Halim,” katanya.

Bercerita lanjut, Asin melahirkan rasa terkilan kerana mangsa tidak sempat menjamah hasil memancingnya berupa seekor ikan sebarau sebelum kejadian.

“Saya harap Halim dapat ditemukan secepat mungkin walaupun saya tidak dapat turut serta mencarinya kerana masih sakit kaki. Hanya menantu, Kuang Camang, 31, yang mengikuti operasi.

“Saya juga harap harimau yang menyerang Halim dapat ditangkap dengan segera,” katanya.

Terdahulu media melaporkan Halim Asin, 27, dikhuatiri menjadi mangsa serangan harimau ketika memancing bersama anak saudaranya Alang di Sungai Aring 5, dua hari lepas.–AlHijrah Online


610 PENTERNAK TERENGGANU TERIMA BANTUAN INPUT PENTERNAKAN

JERTIH: Sebanyak 610 penternak ruminan di Terengganu menerima bantuan pelbagai input penternakan bernilai hampir RM1 juta bagi memperkasakan sektor itu sekali gus meningkatkan hasil daging tempatan.

Pengarah Jabatan Perkhidmatan Veterinar Negeri Terengganu Dr Anum Man berkata penyerahan bantuan input berkenaan bermula di daerah Besut dan Setiu hari ini melibatkan 166 penerima dengan kos RM261,000.

“Bantuan empat pakej yang diberikan kepada penternak ialah home plot (kawat duri, benih rumput napier, baja), mesin perincih rumput, makanan ternakan dan travis lembu.

“Setiap penerima mendapat bantuan bernilai antara RM1,800 hingga RM4,000 bagi barangan tersebut,” katanya kepada pemberita selepas Majlis Penyerahan Bantuan Input Penternakan Ruminan Tahun 2023 bagi Penternak Ruminan Daerah Besut dan Setiu di Dewan Sivik Jabi di sini, hari ini.

Majlis disempurnakan oleh Pengerusi Jawatankuasa Pertanian, Industri Asas Tani, Keterjaminan Makanan dan Komoditi Negeri Dr Azman Ibrahim.

Menurut Dr Anum, permohonan bagi mendapatkan bantuan itu telah dibuka selama sebulan sepanjang Januari lalu, dan pihaknya menerima sebanyak 901 permohonan.

“Setiap permohonan disaring bagi memastikan hanya penternak yang layak diluluskan permohonan mereka,” katanya.

Sementara itu Azman berkata program bantuan yang bermula pada 2022 itu diteruskan dengan penambahan peruntukan sehingga mencecah RM1 juta pada tahun ini berbanding hanya sekitar RM500,000 pada tahun lepas.

“Diharapkan bantuan ini akan dapat merancakkan lagi sektor penternakan di Terengganu sekali gus meningkatkan hasil bekalan daging tempatan memandangkan buat masa ini bekalan daging di negeri ini masih tidak mencukupi untuk menampung permintaan,” katanya.

— AlHijrah Online


SEORANG MAUT, EMPAT CEDERA KERETA TERBABAS KE LAUT

KANGAR: Seorang lelaki maut dan empat rakannya cedera ringan selepas kereta dinaiki mereka terbabas lalu terhumban ke dalam laut di Jalan Persiaran Pantai Kuala Perlis-Sungai Baru, Simpang Empat di sini malam tadi.

Ketua Polis Perlis Datuk Surina Saad berkata dalam kejadian pada 11 malam itu, kereta jenis Proton Wira yang dinaiki lima mangsa itu menuju ke arah Sungai Baru sebelum terbabas di kiri jalan dan melanggar benteng batu pemecah ombak sebelum terjunam ke dalam laut.

“Seorang penumpang yang berada di bahagian hadapan dikenali sebagai Ahmad Baihaqi Mahamad Shafie, 25, tercampak keluar dari kereta disahkan meninggal dunia di tempat kejadian,” katanya ketika dihubungi Bernama hari ini.

Surina berkata mayat mangsa dibawa ke Hospital Tuanku Fauziah (HTF) Kangar dan empat lagi mangsa berusia antara 17 hingga 24 tahun yang mengalami kecederaan ringan dihantar ke hospital sama bagi mendapatkan rawatan.

“Siasatan di tempat kejadian mendapati tiada kesan brek dan tidak melibatkan kenderaan lain…ketika kejadian, hujan turun dan keadaan jalan basah,” katanya dan menambah kes disiasat mengikut Seksyen 41(1) Akta Pengangkutan Jalan 1987. – AlHijrah Online


AHLI PARLIMEN JALANI KUARANTIN PERLU KEBENARAN DG HISHAM UNTUK HADIR SIDANG

KUALA LUMPUR: Beberapa Ahli Parlimen kerajaan dan pembangkang dikenakan Pengawasan dan Pemerhatian di Rumah (HSO) selepas menjadi kontak rapat individu positif COVID-19 menjelang minggu terakhir sidang Dewan Rakyat.

Yang Dipertua Dewan Rakyat Datuk Azhar Azizan Harun yang mengesahkan perkara itu, bagaimanapun tidak dapat memperincikan jumlah ahli yang terlibat.

“Saya dengar ada tetapi saya tidak tahu berapa ramai,”  katanya ketika dihubungi hari ini.

Susulan itu, Azhar berkata Ahli Parlimen berkenaan perlu mendapatkan kebenaran daripada Ketua Pengarah Kesihatan, Tan Sri Dr Noor Hisham Abdullah untuk hadir ke sidang Dewan Rakyat bagi pengundian Belanjawan 2021.

Tambahnya, jika kebenaran diberikan, Ahli Parlimen perlu mematuhi segala syarat yang akan dikenakan sebagai langkah pencegahan untuk tidak berjangkit kepada individu lain.

Peruntukan belanjawan yang berbaki lima lagi kementerian dijadual dibahas untuk kelulusan di peringkat jawatankuasa pada Isnin dan Selasa ini sebelum bacaan kali ketiga Rang Undang-Undang Perbekalan 2021.

Sidang Dewan Rakyat kali ini berlangsung selama 29 hari bermula pada 2 November lepas dan akan berakhir pada Khamis ini, 17 Disember.—AlHijrah Online


MRA LANCAR TABUNG INFAQ BANTUAN KECEMASAN AL-QUDS

KUALA LUMPUR: Malaysian Relief Agency (MRA) melancarkan Tabung Infaq Bantuan Kecemasan Al-Quds sebagai tanda solidariti Malaysia kepada Palestin, bagi meringankan bebanan mereka selepas kehilangan tempat tinggal di penempatan Syeikh Jarrah, Baitul Maqdis.

“MRA mengalu-alukan sumbangan kewangan ke ‘Tabung Infaq Bantuan Kecemasan al-Quds’ melalui akaun Malaysian Relief Agency Berhad iaitu Maybank (5640 9820 8020) atau hubungi 013-337 1672 atau layari akaun Facebook Malaysian Relief Agency untuk maklumat lanjut,” katanya.

Presiden MRA, Dr Mohd Daud Sulaiman berkata, tabung tersebut setakat ini telah berjaya mengumpul sebanyak RM60,000 hasil daripada sumbangan orang ramai dan menyasarkan kutipan sehingga RM200,000 pada akhir Syawal.

Sementara itu, Mohd Daud turut mengutuk sekeras-kerasnya serangan rejim Zionis Israel yang memusnahkan ketenteraman umat Islam di Masjidil al-Aqsa, Baitul Maqdis, Palestin, sejak beberapa hari lalu.

“Serangan bersenjata itu telah menyebabkan ratusan rakyat Palestin mengalami kecederaan dan terpaksa dirawat di hospital.

“Selain itu hampir 2,000 umat Islam Palestin khususnya di kejiranan Syeikh Jarrah yang sedang menjalani ibadah berpuasa di bulan Ramadan kini dihalau dari rumah dan menjadi mangsa kekejaman serangan tentera Zionis Israel,” katanya.

Mengulas lanjut, beliau kesal dengan tindakan negara kuasa dunia yang kononnya menjuarai hak asasi manusia akan tetapi tidak mengeluarkan sebarang kenyataan tentang serangan bacul Israel malah hanya mendiamkan diri sahaja.

“Dalam Persidangan Geneva yang menjadi dasar kepada undang-undang kemanusiaan dunia menetapkan, serangan tidak boleh dilakukan ke atas rumah ibadah, penduduk awam yang terdiri daripada wanita dan kanak-kanak serta pusat yang menjadi tempat kakitangan perubatan merawat mangsa yang tercedera, namun prinsip asas ini tidak diendahkan.

“Penjarahan dan pencabulan rejim Zionis Israel ke atas hak asasi manusia dan prinsip kemanusiaan di dalam undang-undang antarabangsa ini amat dikesali,” katanya.

Dalam pada itu, MRA menggesa agar serangan bertali arus kepada rakyat Palestin serta pencabulan hak asasi manusia yang dilakukan Zionis Israel dalam bulan Ramadan harus dihentikan serta merta.

MRA menegaskan prinsip keadilan dan kesaksamaan antara kedua pihak yang bertelagah perlu diangkat bagi memastikan perjanjian keamanan di Palestin dapat dimeterai.–AlHijrah Online


PENGASUH NEKAD REDAH ASAP TEBAL DUKUNG BAYI SELAMATKAN DIRI DARIPADA KEBAKARAN

KUALA LUMPUR: Seorang pengasuh nekad meredah asap tebal sambil mendukung bayi lelaki berusia tiga bulan bagi menyelamatkan diri dalam kejadian kebakaran rumah di Jalan Raja Muda Musa, yang terletak berhampiran pintu gerbang Kampung Baru di sini malam tadi.

Robiah Abdul Raof, 38, berkata ketika kejadian dia bersama bayi yang dijaganya berada di dalam rumah sebelum terlihat asap di bahagian atas.

“Ketika itu, bayi sedang tidur dan saya segera keluar menyelamatkan diri tanpa sempat membawa pakaian atau dokumen pengenalan.

“Keadaan ketika itu api sedang marak (di tingkat atas) dan asap banyak tetapi saya nekad untuk selamatkan diri dan bayi yang saya asuh sejak tiga bulan lepas. Ketika kejadian, ibu bapa bayi itu sedang bekerja,” katanya kepada pemberita di lokasi kejadian.

Robiah masih trauma namun bersyukur kerana bertindak pantas menyelamatkan dirinya dan bayi itu.

Abdul Rahman Maarif, 65, pula berkata rumah miliknya di premis itu menempatkan sembilan pekerja beliau yang bekerja di sebuah kedai makan berhampiran.

Beliau mendakwa kebakaran itu berpunca daripada litar pintas susulan keadaan rumah yang sudah berusia 60 tahun.

“Sebelum ini, pekerja ada beritahu ada masalah wayar dan saya sudah baiki tetapi kali ini, jadi sekali lagi sebelum berlaku kebakaran malam ini,” katanya.

Dalam kejadian pada 8.19 malam itu, sebuah premis kediaman yang mempunyai lima pintu rumah musnah dalam kebakaran.

Tiada mangsa dilaporkan terlibat.–AlHijrah Online


JEMAAH YANG MASIH KELIRU DAN TAK SEMPAT KURSUS AKAN TERUS DIBIMBING

MADINAH: Jemaah yang masih keliru dengan ibadah haji dan penerima tawaran saat akhir, tanpa sempat menghadiri kursus persediaan, tidak perlu gusar kerana akan tetap dibimbing dengan baik.

Pembimbing Ibadat Haji Tanah Suci  (PIHTAS) Ustaz Mohd Hishamuddin Mansor berkata pihaknya akan cuba mengajar secara persendirian serta menyediakan nota sebagai rujukan jemaah haji.

Katanya, pembimbing haji di Madinah dan Makkah bukan sahaja dalam kalangan ustaz tetapi juga ustazah kerana pelbagai persoalan tentang wanita dan ibadah akan berbangkit serta memerlukan jawapan yang tepat.

“Ada juga yang akan datang secara persendirian…mungkin ada juga yang belum memahami sepenuhnya  cara melaksanakan ibadah haji kerana tidak menghadiri kursus haji di tanah air, itu pun kami akan bantu dari awal sampai akhir.

“Kalau mereka perlukan nota pun kami akan sediakan, biar mereka puas hati,” katanya ketika ditemui pemberita di Hotel Anwar Al Madinah Movenpick.

Mohd Hishamuddin berkata bagi memastikan jemaah Malaysia memperoleh haji mabrur, pihaknya turut membuat post-mortem agar tidak ada perkara wajib yang tertinggal dan jemaah tidak melakukan larangan sepertimana yang telah ditetapkan dalam ibadah itu.

“Kalau mereka hendak balik ke Malaysia nanti pun kami akan adakan post-mortem…ada sesi menyemak senarai semak ibadat haji yang disediakan sebelum itu untuk pastikan jemaah pulang ke tanah air dalam keadaan hati lega dapat selesaikan haji dengan sempurna,” katanya.

Selain itu, beliau yang mempunyai pengalaman luas dalam mengendalikan emosi serta keraguan jemaah haji berkata pembimbing bukan sahaja perlu menjawab persoalan agama tetapi juga perlu bijak memujuk mereka yang mula berasa tidak selesa dengan keadaan semasa.

Katanya, dalam tempoh lebih 40 hari di Madinah dan Makkah, jemaah haji bukan sahaja akan diuji dengan perasaan rindu pada kampung halaman, tetapi juga cabaran cuaca panas dan kepadatan yang mencecah sejuta orang dalam satu masa.

Dilaporkan seramai 340 petugas berpengalaman TH akan bertugas sepanjang musim haji kali ini, bagi menyantuni kira-kira 14,306 jemaah.

Sementara itu, menurut Mohd Hishamuddin, jemaah haji Malaysia yang bakal tiba esok ke Madinah akan dibawa ke Masjid Nabawi serta melawat beberapa lokasi bersejarah.

Antaranya Masjid Quba iaitu masjid pertama yang didirikan Nabi Muhammad SAW serta Bukit Pemanah dan Bukit Uhud iaitu lokasi peperangan Uhud pada 7 Syawal Tahun 3 Hijrah yang mengorbankan 70 tentera Islam. –AlHijrah Online


LELAKI MENGAMUK, SERANG ANGGOTA KESELAMATAN

KUCHING: Gara-gara tidak dapat keluar daripada kawasan Perintah Kawalan Pergerakan Diperketatkan (PKPD), seorang lelaki naik angin dengan menyerang anggota keselamatan yang bertugas di Kampung Telaga Air, di sini semalam.

Ketika kejadian yang berlaku kira-kira 2.30 petang itu, suspek yang berusia 30 tahun menyerang anggota polis dan Jabatan Sukarelawan Malaysia (RELA) dan Skim Rondaan Sukarela (SRS) yang bertugas dengan batang kayu.

Timbalan Ketua Polis Daerah Padawan, Deputi Supt Lim Jaw Shyong berkata, anggota keselamatan bertugas telah meminta suspek yang ingin keluar dari Kawasan PKPD untuk pulang ke rumah namun dia berdegil sebelum bertindak agresif.

“Suspek mengacukan batang kayu panjang ke arah anggota keselamatan dan berlaku pergelutan.

“Suspek berjaya ditangkap dan tidak mengalami sebarang kecederaan sebelum dibawa ke Balai Polis Siburan untuk tindakan lanjut,” katanya.

Suspek direman empat hari sehingga 6 Ogos bagi membantu siasatan di bawah Seksyen 506 Kanun Keseksaan.—AlHijrah Online


‘Patut suntik dana buat Felda, biar bayaran hasil cepat’

SHAH ALAM – Kerajaan perlu menyuntik dana buat Lembaga Kemajuan Tanah
 Persekutuan (Felda) bagi membantu peneroka berdepan masalah yang
berlaku terhadap pengeluaran produk komoditi negara itu.

Penasihat Suara Generasi Baru Felda, Datuk Zulkefli Nordin berkata,
dana itu setidaknya mampu untuk membantu mempercepatkan bayaran hasil
kepada peneroka yang selama ini berdepan dengan kelewatan pembayaran.

Katanya,
 idea itu lebih baik berbanding cadangan Menteri Industri Utama, Teresa
Kok supaya pekebun kecil beralih kepada tanaman baharu dan mengurangkan
kebergantungan terhadap hasil tanaman kelapa sawit sebagai produk
komoditi negara.

“Cadangan itu tidak masuk akal untuk peneroka Felda. Berapa ramai peneroka mahu tanam buluh? Mahu tanam nanas?

“Kerajaan
 seeloknya menyuntik dana buat Felda untuk mempercepatkan bayaran jualan
 hasil. Bila bayaran dibuat cepat, peneroka tidak akan terkesan.
Kerajaan juga tidak rugi,” katanya kepada Sinar Harian.

Beliau berkata, Teresa seharusnya bersemuka dengan Menteri Hal Ehwal Ekonomi,  Datuk Seri Mohamed Azmin Ali bagi mencari jalan terbaik untuk membantu  peneroka Felda berdepan dengan masalah yang dilihat tiada penghujungnya.

“Kita
 faham Felda berdepan dengan krisis kewangan tetapi kerajaan setidaknya
boleh membantu menyuntik dana. Kerajaan bukannya tiada duit. Dana itu
pula bukannya hangus tetapi boleh dikatakan sebagai ‘rolling’ untuk
Felda dan peneroka,” katanya.

Kelmarin, Teresa menjelaskan,  susulan penurunan harga minyak sawit pada tahun lalu, ramai dalam kalangan pekebun kecil mengalami kerugian, manakala syarikat besar hanya meraih keuntungan yang sedikit.

Jadi katanya, sudah tiba untuk negara menumpukan kepada hasil tanaman lain dan fokus kepada operasi hiliran komoditi negara.

Katanya,  beberapa syarikat sudah mula beralih kepada tanaman lain seperti kelapa dan ini adalah langkah yang baik kerana Malaysia mengimport sebanyak  sejuta kelapa setiap tahun.

Selain itu katanya, nanas dan buluh adalah antara hasil tanaman yang berbaloi untuk diteroka kerana ia mempunyai permintaan tinggi.

Selepas cadangan itu dipertikaikan, Teresa tampil menjelaskan, kenyataannya sebelum itu merujuk kepada beberapa kawasan di Pahang yang kebetulannya mempunyai banyak buluh.

Beliau  berkata, pemilihan tanaman yang lain juga adalah bergantung kepada  kesesuaian tempat yang sesuai dengan sebarang jenis tanaman. – SINAR HARIAN


WISMA PUTRA BANTU BAWA PULANG REMAJA MAUT DI AUSTRALIA

KUANTAN: Wisma Putra akan membantu membawa pulang remaja dari daerah ini, yang maut semasa bermain papan luncur di Townsville, Queensland, Australia semalam.

Menteri Luar Datuk Saifuddin Abdullah bagaimanapun berkata perkara itu bergantung kepada keluarga mangsa terlibat, sama ada mahu membawa pulang atau mengebumikan jenazah di negara berkenaan.

“Urusan membawa balik sudah pasti melibatkan kos dan kementerian akan cuba membantu memudahkan urusan. Jika waris memilih dikebumikan di sana, pegawai kita di sana akan cuba bantu ia dapat dilakukan dengan sebaik-baiknya.

“Kita berharap keluarga dan waris mangsa terlibat dapat berhubung dengan pegawai Wisma Putra secepat mungkin supaya bantuan sewajarnya dapat disalurkan dengan segera,” katanya.

Saifuddin yang juga Ahli Parlimen Indera Mahkota berkata demikian kepada pemberita semasa ditemui di Program Kembali ke Sekolah 2020 di Sekolah Menengah Kebangsaan (SMK) Tengku Panglima Perang Indera Mahkota di sini hari ini, melibatkan 260 pelajar.

Beliau berkata demikian semasa diminta mengulas laporan media Australia mengenai kematian remaja itu yang dikatakan terlanggar tiang semasa bermain papan luncur ketika sedang bercuti dengan keluarganya di sana.

Pada perkembangan berasingan, Saifuddin juga berkata pihaknya akan membantu dalam urusan lima warga Malaysia yang cedera akibat kemalangan jalan raya di Kaherah, Mesir yang juga dilaporkan berlaku semalam.

Beliau juga mengingatkan rakyat Malaysia untuk mengambil insurans sebelum ke luar negara sebagai langkah berjaga-jaga jika berlaku kejadian tidak diingini supaya tidak timbul masalah seperti kos rawatan dan sebagainya.

“Dalam kes yang melibatkan kecederaan, lazimnya wakil kita akan membantu untuk mendapatkan rawatan di hospital yang percuma jika ada, atau di tempat yang bayarannya tidak terlalu mahal.

“Kita juga boleh membantu untuk mendapatkan tiket kapal terbang untuk pulang dengan segera, namun kita tidak akan membiayai tiket tersebut,” katanya.

Selain itu, Saifuddin juga memaklumkan kerajaan melantik Institut Antarabangsa Pemikiran dan Tamadun Islam (ISTAC) bagi mengkaji dan mengesahkan laporan berita berhubung masyarakat Uyghur di Xinjiang, China.

“Kita mengambil pendirian berhati-hati dalam menilai semua laporan yang diterima daripada pelbagai pihak. Pada pertemuan saya dengan Menteri Luar China Wang Yi, saya memaklumkan kita ambil pendekatan peradaban dalam hal ini.

“Malaysia bukan dalam senarai negara yang menyokong saja laporan disediakan kerajaan China dan dalam masa sama, kita juga tidak dalam kumpulan negara yang mengkritik China secara terbuka. Ini kerana kita mahu pastikan kebenaran laporan yang kita baca dan terima,” katanya — BERNAMA


PDRM SAHKAN SAJJAD DITANGKAP

KUALA LUMPUR: Polis Diraja Malaysia (PDRM) mengesahkan usahawan kosmetik Muhammad Sajjad Kamaruz Zaman atau Nur Sajat telah ditangkap pada 8 September 2021 oleh pihak imigresen Thailand.

Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan berkata, Nur Sajat ditangkap atas kesalahan memiliki pasport yang tidak sah.

“Pada 9 September, suspek telah dihadapkan ke Mahkamah Thailand atas kesalahan imigresen dan dikenakan hukuman denda,” katanya dalam kenyataan hari ini.

Abd Jalil berkata, Nur Sajat turut dikehendaki di Malaysia berhubung kesalahan di bawah Seksyen 186 Kanun Keseksaan kerana menghalang penjawat awam.

Tambahnya, Nur Sajat juga didakwa di bawah Seksyen 353 kanun yang sama kerana menggunakan kekerasan jenayah bagi menakutkan penjawat awam daripada menjalankan kewajipannya.

“Usaha untuk membawa pulang suspek sedang giat dilaksanakan,” katanya.—AlHijrah Online


PENJARAKAN FIZIKAL JEMAAH DIKURANGKAN KEPADA 1 METER

KUALA LUMPUR: Penjarakan fizikal antara jemaah di semua masjid dan surau di Wilayah Persekutuan Kuala Lumpur, Putrajaya dan Labuan dikurangkan daripada 1.5 meter kepada 1 meter.

Pengarah Jabatan Agama Islam Wilayah Persekutuan (JAWI), Datuk Mohd Ajib Ismail berkata ketetapan baharu itu berkuat kuasa bermula waktu Maghrib, 4 November 2021.

JAWI turut mengumumkan kebenaran kepada warganegara asing yang telah mendapat vaksin lengkap untuk menunaikan solat berjemaah di masjid dan surau.

“Kanak-kanak yang berumur 12 tahun dan ke atas yang telah mendapat vaksin lengkap juga dibenarkan untuk menunaikan solat berjemaah di masjid dan surau.

“Selain itu, murid tadika dan Kelas Al-Quran dan Fardu Ain (KAFA) dibenar untuk menghadiri kelas pengajian yang beroperasi dalam premis masjid dan surau berpandukan Garis Panduan Pengurusan dan Pengoperasian Sekolah,” katanya dalam kenyataan hari ini.

Tambah Mohd Ajib majlis sosial seperti kenduri-kendara, majlis sambutan perayaan, majlis perkahwinan, majlis aqiqah dan lain-lain majlis sosial turut dibenar untuk diadakan di dewan masjid dan surau bagi individu yang telah lengkap menerima vaksin dengan 50 peratus kapasiti ruang dan penjarakan fizikal.

“Semua kebenaran tersebut adalah tertakluk kepada Prosedur Operasi Standard (SOP) yang telah ditetapkan selaras dengan nasihat Kementerian Kesihatan Malaysia (KKM) dan Majlis Keselamatan Negara (MKN).

“Semoga lebih ramai jemaah dapat mengimarahkan masjid dan surau di Wilayah-Wilayah Persekutuan,” katanya.

— AlHijrah Online


COVID-19: 701 KES SEMBUH, 871 KES BAHARU

PUTRAJAYA: 871 kes baharu COVID-19 yang dilapor hari ini merupakan bilangan paling tinggi sejak pandemik ini menular di Malaysia.

Daripada 871 kes baharu positif, 702 kes (80.6 peratus) dicatat di Sabah.

Menurut Ketua Pengarah Kesihatan, Tan Sri Dr Noor Hisham Abdullah, jumlah keseluruhan kes positif di Malaysia sudah melepasi angka 20,000 iaitu sebanyak 20,498 kes.

“Secara keseluruhan, sebanyak 97 kes (11.1 peratus) pada hari ini adalah daripada Kluster Tembok, Kluster Penjara Reman, Kluster Penjara Seberang Perai dan Kluster Penjara Kepayan,” katanya.

Bagaimanapun, kes sembuh baharu untuk hari ini direkodkan paling tinggi, iaitu sebanyak 701 kes.

Pecahan kes sembuh baharu mengikut negeri adalah Kedah (411 kes), Sabah (221 kes), Selangor (64 kes), Negeri Sembilan dan Johor (masing-masing dua kes), dan Sarawak (satu kes).–AlHijrah Online


KEMENTERIAN LUAR DALAM PROSES EVAKUASI WARGA MALAYSIA DI TEBING BARAT – ZAMBRY

KUALA LUMPUR: Kementerian Luar kini dalam proses evakuasi bagi mengeluarkan seorang wanita rakyat Malaysia dari Tebing Barat susulan pertempuran antara Israel dan Palestin sejak 7 Okt lepas.

Menteri Luar Datuk Seri Dr Zambry Abd Kadir berkata wanita itu yang dikenali sebagai Dr Nurul Ain Latif dari Kota Bharu, Kelantan telah berkahwin dengan seorang warga Palestin, dan dia dilaporkan berada di tempat yang selamat.

“Kita sedang berusaha untuk melakukan proses evakuasi buat Dr Nurul Ain, dan hingga kini kita mendapat kerjasama daripada Kedutaan Filipina bagi mengeluarkan keluarga ini bersama-sama lapan warga Indonesia yang berada di kawasan itu,” katanya pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan tambahan Tan Hong Pin (PH-Bakri) yang ingin tahu bantuan yang diberikan oleh kerajaan bagi memastikan keselamatan warga Malaysia, terutama yang berada di Tebing Barat susulan konflik yang berlaku.

Selain Dr Nurul Ain, beliau berkata terdapat seorang ibu dan tiga anak yang merupakan pemegang pasport Malaysia, dilaporkan berada di kawasan konflik.

Semalam, Wisma Putra dalam kenyataan, mengesahkan lima rakyat Malaysia, iaitu seorang wanita dan seorang ibu bersama tiga anaknya berada di Tebing Barat ketika ini, dan Kedutaan Besar Malaysia di Amman, Jordan sentiasa berhubung dengan mereka.

Zambry berkata kerajaan Malaysia amat prihatin dan gusar akan pertempuran itu yang mengorbankan ribuan nyawa sementara bilangan kecederaan pula meningkat mendadak, selain keperitan rakyat Palestin di Gaza yang kini terpaksa berdepan sekatan bekalan air, elektrik dan makanan oleh rejim Zionis.

Beliau turut menyuarakan kekecewaan Malaysia terhadap sikap berat sebelah pihak barat yang sebelum ini sepantas kilat mengambil tindakan dan membantu Kiev mempertahankan diri daripada pencerobohan Moscow, namun meminggirkan rakyat Palestin tanpa sebarang pembelaan dan keadilan.

Malah, kata beliau, perkara itu adalah menyimpang daripada prinsip kemanusiaan sejagat dan undang-undang antarabangsa.

Sementara itu, Zambry berkata kerajaan Malaysia akan menyampaikan sumbangan awal RM1 juta daripada dana Akaun Amanah Kemanusiaan Rakyat Palestin (AAKRP) bagi meringankan beban rakyat Palestin yang terjejas susulan konflik itu.

Beliau berkata bantuan itu akan disampaikan bagi pihak rakyat negara ini kepada Duta Besar Palestin ke Malaysia Walid Abu Ali di lobi Parlimen hari ini.

“Sebagai permulaan, rakyat Malaysia yang ingin mengumpulkan dana untuk disalurkan kepada rakyat Palestin, sumbangan ini boleh disalurkan melalui akaun AAKRP yang dikendalikan Kementerian Luar.

“Sebagai menunjukkan komitmen daripada pelbagai pihak di Malaysia, kita mula menerima pelbagai tawaran dan hasrat khususnya daripada pertubuhan sivil dan pertubuhan bukan kerajaan, untuk menyampaikan bantuan ini kepada rakyat Palestin,” katanya.

Beliau berkata Malaysia turut menggesa masyarakat antarabangsa termasuk pertubuhan antarabangsa agar menyalurkan bantuan seperti bekalan asas dan perubatan, memandangkan rejim Israel tidak berhak menyekat bantuan kemanusiaan.

Pertempuran terkini di Palestin membabitkan Hamas, iaitu pihak berkuasa di Gaza, dan rejim Israel sejak 7 Okt lepas mengakibatkan kehilangan ratusan nyawa di kedua-dua belah pihak.–AlHijrah Online


KUBAH MASJID RUNTUH, 12 ORANG CEDERA DI SULAWESI INDONESIA

JAKARTA: Sekurang-kurangnya 12 orang cedera apabila sebahagian kubah masjid di Sulawesi Selatan, Indonesia runtuh.

Masjid di daerah Ujung Tanah, Makassar yang dibina pada 1993 dilaporkan runtuh ketika ratusan jemaah termasuk kanak-kanak berkumpul untuk menunaikan solat Tarawih.

Datuk Bandar Makassar Danny Pomanto berkata mangsa yang cedera telah dibawa ke hospital tentera, pusat kesihatan masyarakat Pattingalloang dan Hospital Akademis Jaury.

Beliau juga mengarahkan semua pihak berkuasa yang berkaitan memberi sokongan kepada mangsa yang cedera dan mengarahkan penutupan sementara masjid.

Siasatan sedang dijalankan dengan kerjasama jabatan kerja awam bandar untuk mengenal pasti punca kejadian, ketua polis Pelabuhan Makassar Yudi Frianto dipetik media sebagai berkata. — AlHijrah Online


OPERASI LRT, MRT DAN MONOREL DILANJUT HINGGA 1.30 PAGI SABTU INI

KUALA LUMPUR: Bagi memenuhi keperluan warga kota yang ingin membuat persiapan akhir untuk menyambut Aidilfitri, beberapa stesen rel terpilih akan dilanjutkan waktu operasinya sehingga pukul 1.30 pagi pada Sabtu (15 April) ini.

Rapid Rail Sdn Bhd dalam kenyataan hari ini memaklumkan stesen terlibat bagi Aliran Transit Ringan (LRT) laluan Ampang atau Sri Petaling ialah stesen Masjid Jamek manakala laluan LRT Kelana Jaya ialah Masjid Jamek dan KLCC.

Bagi laluan Monorel pula, melibatkan stesen Bukit Bintang, Raja Chulan, Medan Tuanku dan Chow Kit sementara Transit Aliran Massa (MRT) laluan Kajang hanya di stesen Bukit Bintang.

Perkhidmatan bas perantara LRT 11 turut dilanjutkan bagi membolehkan pengguna mengakses ke stesen-stesen berkenaan susulan penutupan enam stesen LRT Laluan Ampang atau Sri Petaling.

“Stesen sambungan turut dilanjutkan bagi membawa penumpang ke destinasi akhir manakala stesen lain akan menamatkan operasi seperti biasa, tetapi penumpang masih boleh keluar dari stesen berkenaan bagi meneruskan perjalanan.

“Warga kota disaran menggunakan pengangkutan awam hujung minggu ini bagi mengurangkan kesesakan lalu lintas dalam pusat bandar,” menurut kenyataan itu, hari ini.

Penumpang juga diminta menggunakan kad Touch ‘N Go atau membeli token perjalanan pulang lebih awal untuk memudahkan perjalanan. –AlHijrah Online


ADA BUKTI TIKTOK TURUNKAN KANDUNGAN KONFLIK PALESTIN-ISRAEL SECARA SISTEMATIK – FAHMI

KUALA LUMPUR: Menteri Komunikasi dan Digital Fahmi Fadzil hari ini mendedahkan terdapat bukti bahawa penyedia platform media sosial TikTok secara sistematik telah menurunkan kandungan berkaitan konflik Palestin-Israel dari Malaysia.

Beliau berkata perkara itu terbukti apabila ramai pengguna platform berkenaan telah mengadu kepada Suruhanjaya Komunikasi dan Multimedia Malaysia (MCMC) bahawa kandungan dan siaran langsung yang dimuat naik mereka telah diturunkan atau disekat, termasuk mengenai ucapan Perdana Menteri Datuk Seri Anwar Ibrahim pada Himpunan Malaysia Bersama Palestin, Selasa lepas.

“Saya bagi contoh, satu kandungan itu ucapan Perdana Menteri berserta dengan beberapa gambar dari Gaza.. berdasarkan maklum balas dari pihak TikTok mereka mengatakan ada gambar keganasan…Tetapi bila saya teliti balik kandungan itu, ia adalah seorang ayah yang mengangkat mayat anaknya yang diselimut.

“Tidak ada gambar darah, tidak ada yang orang kata macam yang menggerunkan. Bagi saya, ini tak masuk akal…Saya sangat-sangat marah dengan pihak TikTok dan kita telah memberi satu mesej yang kalau bagi saya mereka tak faham ini, kita kena fahamkan mereka,” katanya.

Beliau berkata demikian selepas melancarkan Tabung Kemanusian Palestin Bagi Penjawat Awam, Peringkat Kementerian Komunikasi dan Digital di Angkasapuri Kota Media, di sini hari ini.

Tabung itu digerakkan selaras seruan Ketua Setiausaha Negara Tan Sri Mohd Zuki Ali agar setiap kementerian mengadakan kutipan sumbangan sebagai tanda solidariti terhadap perjuangan rakyat Palestin.

Mengulas lanjut, Fahmi berkata beliau mengarahkan MCMC untuk membuat satu teguran keras kepada TikTok dan mengaturkan pertemuan mengenai isu tersebut.

Teguran itu katanya turut disampaikan kepada Meta.

“Kita tidak mahu hak bersuara kita terutama dalam isu Palestin ini dikekang oleh pihak-pihak yang tidak bertanggungjawab atas sebab-sebab tertentu,” katanya.

Fahmi berkata satu pertemuan bersama TikTok untuk menyampaikan pendirian kerajaan mengenai perkara tersebut telah diadakan semalam dan ia akan disusuli dengan satu lagi pertemuan yang diadakan minggu hadapan. –AlHijrah Online


KEINDAHAN PEKERTI, AKHLAK RASULULLAH CONTOH IKUTAN TERBAIK – PM

KUALA LUMPUR: Keindahan pekerti dan akhlak Rasulullah SAW yang tidak pernah mencela, memfitnah atau memaki hamun sesiapa adalah contoh terbaik untuk dijadikan ikutan, kata Perdana Menteri Datuk Seri Anwar Ibrahim.

Perdana Menteri, dalam perutusan Maulidur Rasul 1445H yang dikongsi di laman Facebook malam ini, berkata perjuangan Nabi Muhammad dalam menyampaikan dakwah dan membimbing umat perlu dijadikan teladan agar terus tekal walaupun diasak musuh setiap masa dari segenap penjuru.

“Menghayati ibrah perjuangan Nabi Muhammad SAW dalam memimpin dan menyatukan pelbagai kaum tentunya akan membangkitkan rasa keinsafan untuk sama-sama membangunkan negara tercinta ini sebagai sebuah negara yang adil, aman dan sejahtera, lantas beroleh barakah daripada Allah SWT.

“Moga Allah SWT melimpahkan rahmat dan kesejahteraan yang berterusan buat Baginda Nabi Muhammad SAW,” katanya.

Majlis sambutan Maulidur Rasul peringkat kebangsaan akan diadakan esok di Pusat Konvensyen Antarabangsa Putrajaya.

Tema sambutan tahun ini ialah Perpaduan Teras Malaysia MADANI.–AlHijrah Online


KARTEL DAGING: PEGAWAI JAKIM TIDAK TERLIBAT – ZULKIFLI

SEREMBAN: Tiada penglibatan pegawai Jabatan Kemajuan Islam Malaysia (JAKIM), berhubung isu kartel daging sejuk beku import yang menggunakan logo halal palsu.

Menteri di Jabatan Perdana Menteri (Hal Ehwal Agama) Datuk Dr. Zulkifli Mohamad Al-Bakri menyatakan keyakinan beliau, kerana beliau sentiasa menasihatkan kakitangan di bawah agensinya untuk bekerja dengan jujur dan mempunyai integriti yang tinggi.

“Saya tidak akan kata macam itu, melainkan ada bukti dan setakat ini saya begitu siqah (yakin bahawa tiada pegawai terlibat).

“Saya juga baru melawat ke makmal JAKIM dan Alhamdulillah, kesungguhan dalam bekerja itu amat terbukti,” katanya semasa merasmikan kelas bimbingan Yayasan Dakwah Islamiah (YADIM).

Tambahan Dr. Zulkifli, bagi mengelak isu sedemikian berulang, usaha akan dipertingkatkan bagi mengeratkan kerjasama dari semua pihak yang terlibat dalam penentuan halal termasuk agensi kerajaan pusat dan negeri.

Terdahulu, media melaporkan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal yang palsu.– AlHijrah Online


PASUKAN SAR LAUNG AZAN SEBELUM JUMPA NAUFAL DALAM KEADAAN SELAMAT

IPOH: Pasukan mencari dan menyelamat (SAR) seorang pelajar tahfiz berusia 17 tahun yang dilaporkan hilang di kawasan kebun getah di Kampung Tanjong Sejarah, Kampung Tawai, Gerik melaungkan azan sebelum menemukan pelajar itu dalam keadaan selamat, pagi ini.

Penolong Pengarah Bahagian Operasi Jabatan Bomba dan Penyelamat (JBPM) Perak Sabarozi Nor Ahmad berkata Muhammad Naufal Adzimi Mohd Harris dijumpai pada 10.49 pagi ini, kira-kira dua kilometer dari lokasi motosikal yang ditinggalkan mangsa ditemukan.

“Pasukan SAR  pada pagi ini dipecahkan kepada lapan kumpulan yang disertai pelbagai agensi seperti JBPM, PDRM, PGA dan orang awam. Gerak kerja dimulakan dengan membuat laungan azan oleh Pegawai Operasi PKpgB Hasna Rashid.

“Lokasi berkenaan sebelum ini juga telah pun dibuat pencarian namun mungkin situasi mangsa yang bergerak menyebabkan dia tidak ditemukan sebelum ini,” katanya dalam kenyataan hari ini.

Beliau berkata mangsa ditemukan dalam keadaan lemah.

Terdahulu, operasi hari keempat diteruskan hari ini dengan kekuatan anggota 94 orang termasuk polis, unit K9 bomba, Agensi Pertahanan Awam dan orang awam.–AlHijrah Online


TAKIYUDDIN JALANI PEMBEDAHAN JANTUNG

KUALA LUMPUR: Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan dilapor dimasukkan ke sebuah hospital di ibu negara bagi menjalani pembedahan jantung.

Lapor Utusan Malaysia yang memetik sumber, Takiyuddin dimasukkan ke hospital pada Jumaat lalu kerana kesihatan jantung sehingga terpaksa menjalani pembedahan selama tiga jam.

“Datuk Seri Takiyuddin jalani angiogram kelmarin selama 3 jam sebab ada tiga tempat yang tersumbat.

“Bagaimanapun, keadaannya stabil dan dipercayai keluar esok,” kata sumber Utusan Malaysia. – AlHijrah Online


WARGA EMAS MAUT NAHAS LAPAN KENDERAAN DALAM PERJALANAN HANTAR CUCU KE IPT

NIBONG TEBAL: Wanita warga emas yang maut dalam nahas membabitkan lapan kenderaan termasuk dua treler di Kilometer (KM) 164.8 Lebuhraya Utara Selatan (PLUS) di sini awal pagi tadi, dalam perjalanan bersama keluarga menghantar cucu lelakinya mendaftar ke institut pengajian tinggi di Perlis.

Ketua Polis Daerah Seberang Perai Selatan (SPS) Supt Ng Ah Thiam berkata keluarga itu yang terdiri sepasang suami isteri dan dua anak lelaki mereka bersama wanita warga emas berusia 76 tahun yang maut, dari Taiping, Perak menuju ke Perlis.

“Kemalangan berlaku berhampiran susur keluar Bukit Minyak-Sungai Bakap di lebuh raya itu apabila lori treler membawa muatan kayu hilang kawalan dan terbabas ke kanan penghadang lebuh raya sebelum dilanggar sebuah lagi treler dari arah sama.

“Kereta Toyota Corolla dinaiki keluarga itu yang dipandu lelaki berusia 54 tahun tidak sempat mengelak lalu melanggar treler membawa muatan kayu tersebut menyebabkan keretanya dihempap kayu dan kemalangan berlaku ketika hujan,” katanya ketika dihubungi di sini hari ini.

Beliau berkata pemandu kereta terbabit dihantar ke Hospital Seberang Jaya, manakala isterinya berusia 48 tahun dan dua anak lelaki mereka berumur 19 serta 22 tahun dihantar ke Hospital Parit Buntar(HPB), Perak, dengan kesemua mereka mengalami kecederaan parah.

Menurut Ng turut cedera parah pemandu lori treler membawa muatan kayu berusia 24 tahun yang dihantar ke HPB bagi rawatan lanjut.

Katanya dua lagi mangsa iaitu wanita berusia 24 dan 44 tahun yang merupakan penumpang kereta Perodua Bezza cedera ringan dan dirawat sebagai pesakit luar.

“Kemalangan turut melibatkan sebuah lagi Perodua Bezza dan Proton Proton Waja dari laluan bertentangan selepas gagal mengelak muatan kayu yang jatuh di laluan berkenaan, namun pemandu kedua-dua kereta itu tidak mengalami sebarang kecederaan,” katanya.

Beliau berkata pemandu sebuah lagi treler dan 12 individu daripada dua lagi kereta kedua-duanya jenis Perodua Alza yang terlibat dalam kemalangan itu tidak mengalami sebarang kecederaan.

Menurutnya siasatan lanjut masih dijalankan mengikut Seksyen 41 (1) Akta Pengangkutan Jalan 1987.

Kemalangan yang berlaku kira-kira 4.20 pagi itu menyebabkan kesesakan teruk lebih tujuh jam selepas laluan ditutup sepenuhnya untuk membolehkan kerja-kerja mengalihkan muatan kayu. –AlHijrah Online


BOMBA BAWA TURUN LELAKI 140KG PATAH PERGELANGAN KAKI KIRI KETIKA MENDAKI

IPOH: Seramai lapan anggota bomba mengambil masa kira-kira empat jam bagi membantu membawa  turun seorang lelaki obesiti seberat 140 kilogram (kg) yang patah pergelangan kaki kiri  ketika melakukan aktiviti mendaki di Bukit Tiga Ratus, Manjung, hari ini.

Jurucakap Balai Bomba dan Penyelamat (BBP) Seri Manjung, berkata lelaki berusia 44 tahun itu mengalami kecederaan tersebut setelah tergelincir ketika melakukan aktiviti mendaki bersama rakannya.

“Anggota menggunakan pengusung untuk membawa turun mangsa serta memberi rawatan awal sebelum diserahkan kepada pihak ambulans untuk tindakan selanjutnya,” katanya

Menurutnya, bomba menerima panggilan kecemasan daripada orang awam pada jam 1.50 tengah hari dan 11 anggota bomba dikerah ke lokasi kejadian.

“Lelaki tersebut yang berada di ketinggian 170 meter dari kaki bukit berkenaan,gagal untuk bergerak dan terpaksa menggunakan khidmat anggota bomba dan peralatan khas bagi membantu lelaki itu serta rakannya untuk turun,” katanya.–AlHijrah Online


KADAR BADAL HAJI BAWAH RM2,500 TIDAK MUNASABAH

KUALA LUMPUR: Tawaran badal haji bernilai RM2,500 ke bawah untuk seorang individu adalah tidak munasabah.

Lembaga Tabung Haji (TH) dalam kenyataan hari ini berkata kadar tersebut adalah tidak munasabah kerana kos permit dan lain-lain perbelanjaan yang perlu ditanggung.

“TH ingin menasihatkan orang ramai agar lebih berhati-hati dengan tawaran badal (upah) haji yang sering dipromosikan di media sosial oleh agensi pelancongan dan individu tertentu.

“Untuk makluman orang ramai, pelaksanaan rukun Islam yang kelima ini memerlukan setiap jemaah dari luar Arab Saudi mendapatkan visa menunaikan haji manakala penduduk tempatan perlu memohon permit terlebih dahulu,” jelas TH.

TH turut memaklumkan Arab Saudi masih belum membuat sebarang pengumuman rasmi berkaitan pelaksanaan ibadat haji bagi tahun ini.

Sebelum ini Polis Diraja Malaysia (PDRM) mengesan kewujudan iklan-iklan pakej haji, umrah dan badal haji bagi tahun ini yang ditawarkan beberapa agensi pelancongan.

Tawaran itu menurut Pengarah Jabatan Siasatan Jenayah Komersial Bukit Aman, Datuk Mohd Kamarudin Md Din meragukan berdasarkan kepada senario penularan virus COVID-19 yang masih berleluasa dan sekatan perjalanan yang sedang dikuatkuasakan kerajaan. — AlHijrah Online


JAMBATAN BAGAN DATUK DIBUKA HARI INI

BAGAN DATUK: Jambatan Bagan Datuk melibatkan laluan dari Bagan Datuk ke Kampung Sejagop dibuka hari ini.

Acara simbolik pelancaran itu disempurnakan Timbalan Perdana Menteri Datuk Seri Dr Ahmad Zahid Hamidi merangkap Menteri Kemajuan Desa dan Wilayah dengan pelepasan pasukan penunggang basikal dan motosikal berkuasa besar di jambatan tersebut jam 9.40 pagi tadi.

Terdahulu, Ahmad Zahid melancarkan laluan baharu bas henti-henti Bas Ekspres MARA Liner Sdn. Bhd. (MLSB) (Laluan Bagan Datuk) di pekarangan Masjid Tuminah Hamidi di sini.

Sebelum ini dilaporkan, jambatan sepanjang kira-kira 1.5 kilometer itu yang menghubungkan kawasan Parlimen Pasir Salak dan Bagan Datuk akan menjimatkan masa penduduk untuk ke pekan berdekatan iaitu mengambil masa hanya 15 minit berbanding sejam menggunakan laluan sebelum ini.

Jambatan menyeberangi Sungai Perak itu dilihat dapat membantu pembangunan ekonomi kedua-dua kawasan berkenaan.

Sementara itu, Ahmad Zahid ketika berucap pada majlis ramah mesra sempena pelancaran laluan Jambatan Bagan Datuk di Kampung Sejagop berkata beliau akan mempersembahkan kepada Sultan Perak Sultan Nazrin Shah untuk perkenan merasmikan jambatan itu.

Beliau turut mencadangkan jambatan itu dinamakan Jambatan Tuanku Sultan Nazrin Shah.

“Insya-Allah jambatan itu saya akan persembahkan kepada ke bawah Duli Yang Maha Mulia Tuanku Sultan Perak untuk perkenan bagi perasmiannya. Perasmian cara rasmi. Insya-Allah… saya akan mempersembah mencadangkan sempena dengan keputeraan baginda yang akan datang.”

“Saya ingin juga mencadangkan jangan pakai jambatan Bagan Datuk-Sejagop, pakai nama Jambatan Tuanku Sultan Nazrin, insya-Allah kerana ketika saya menjadi Timbalan Perdana Menteri pertama kali, Tuanku minta supaya saya membantu pembangunan negeri Perak ini,” katanya.

Ahmad Zahid juga menzahirkan penghargaan kepada Kementerian Kerja Raya dan Jabatan Kerja Raya yang telah memberi komitmen sepenuhnya untuk menyiapkan jambatan itu. —AlHijrah Online


IMARET HANTAR LAGI SUKARELAWAN KE CAC, BANTU KKM PERANGI COVID-19

KUALA LUMPUR: Bermula hari ini, Pasukan Tindakan dan Bantuan Persatuan Perubatan Islam Malaysia (IMARET) menggerakkan sukarelawannya ke Pusat Penilaian COVID-19 (CAC) Hulu Langat bagi membantu petugas perubatan Kementerian Kesihatan (KKM) di lokaliti terbabit.

CAC Hulu Langat ketika ini mengendalikan purata harian 600 kes positif COVID-19.

Koordinator Taskforce COVID-19 IMARET, Dr Ahmad Munawwar Helmi Salim berkata, selaku badan bukan kerajaan (NGO) medikal, pihaknya akan membantu KKM dalam kapasitinya untuk mengekang penularan pandemik COVID-19 dalam negara.

“IMARET bercadang menggerakkan lebih banyak sukarelawan ke CAC lain, bagaimanapun ia bergantung kepada tenaga sukarelawan dan dana sedia ada.

“Ada banyak lagi keperluan, bukan sahaja di CAC Lembah Kelang tetapi di negeri-negeri lain juga termasuk keperluan alat perlindungan diri (PPE) ekoran peningkatan kes COVID-19 yang meningkat mendadak,” katanya.

IMARET katanya akan terus membantu apa sahaja bantuan kritikal untuk fasiliti kesihatan, tetapi memerlukan sokongan dana untuk berbuat demikian.

Selain tenaga sukarelawan, IMARET turut mengagihkan laptop, alat pengukur tekanan darah, alat pengukur suhu dan khemah untuk kemudahan di CAC.

Dr Ahmad Munawwar berkata IMARET komited untuk terus membantu KKM dalam memerangi pandemik COVID-19.

Sebelum ini, lebih 200 sukarelawan IMARET, medikal dan no-medikal, telah tampil membantu petugas perubatan KKM di CAC Petaling di Stadium Malawati, Shah Alam sejak sebulan lalu